Gbeƒãɖeɖe Fiaɖuƒea Kple Hehenana Apostoloawo | Yesu Ƒe Agbemeŋutinya\nGBE BUBU Albanian Alur Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Boulou Bulgarian Cambodian Catalan Cebuano Chichewa Chitonga Chitonga (Malawi) Chitumbuka Chuvash Cibemba Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kazakh (Arabic) Kikamba Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Kwanyama Lingala Lomwe Luganda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndau Ndebele Ndebele (Zimbabwe) Nepali Nigerian Pidgin Norwegian Nyaneka Nyungwe Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Urdu Uruund Uzbek Vietnamese Wallisian Waray-Waray\nGbeƒãɖeɖe Le Galilea Kple Hehenana Apostoloawo\nMATEO 9:35–10:15 MARKO 6:6-11 LUKA 9:1-5\nYESU GAÐE GBEƑÃ LE GALILEA NUTOA ME\nEDƆ APOSTOLOAWO BE WOAÐAÐE GBEƑÃ\nAnɔ abe ƒe evee nye esia Yesu le gbeƒã ɖem kple ŋkubiã. Ðe wòaɖe dzi ɖi azɔ ahaɖe eƒe dɔa dzi akpɔtɔa? Kura o, ke boŋ Yesu dzi eƒe gbeƒãɖeɖedɔa ɖe edzi eye wòyi “ɖato [Galilea] duawo kple kɔƒeawo katã me le nu fiam le woƒe ƒuƒoƒewo hele gbeƒã ɖem Fiaɖuƒe ŋuti nya nyui la, eye wòle dɔléle ɖe sia ɖe ƒomevi kple lãmegbegblẽ ɖe sia ɖe ƒomevi dam.” (Mateo 9:35) Nu siwo wòde dzesii la na wòkpɔ ale si gbegbe wòhiã be wòadzi eƒe gbeƒãɖeɖedɔa ɖe edzi. Gake aleke wòawɔ esiae?\nLe Yesu ƒe mɔzɔzɔa me la, ekpɔ ale si amewo hiã gbɔgbɔmegbedada kple akɔfafae. Wole abe alẽ siwo kplɔla meli na o, siwo wowɔ fui heka wo hlẽ la ene. Woƒe nu wɔ nublanui nɛ, eye wògblɔ na eƒe nusrɔ̃lawo be: “Nyateƒee, nuŋeŋe la sɔ gbɔ, ke dɔwɔlawo ya mede ha o. Eya ta miɖe kuku na nuŋeŋe ƒe Aƒetɔ la be wòaɖo dɔwɔlawo ɖe eƒe nuŋeŋe la me.”—Mateo 9:37, 38.\nYesu nya nu si wòawɔ. Eyɔ eƒe apostolo 12-awo eye wòma wo eveveve wonye gbeƒãɖelawo ƒe ha ade. Eyome ena mɔfiame si me kɔ la wo be: “Migayi dukɔwo me tɔwo gbɔ o, eye migage ɖe Samariatɔwo ƒe du aɖeke me o; ke miyi ɖe Israel ƒe aƒe la me tɔ siwo nye alẽ siwo bú la, ɖeɖe ko gbɔ. Ne mieyi la, miɖe gbeƒã be: ‘Dziƒofiaɖuƒe la gogo.’”—Mateo 10:5-7.\nFiaɖuƒe si ŋu woaɖe gbeƒã le lae nye esi ŋu Yesu ƒo nu tsoe le kpɔɖeŋugbedodoɖa la me. ‘Fiaɖuƒe la gogo,’ le gɔmesesea nu be Yesu Kristo, ame si nye Fia si Mawu tia la nɔ anyi ɣemaɣi. Ke nu kae aɖee afia be eƒe nusrɔ̃lawo nye Fiaɖuƒe sia teƒenɔlawo vavã? Yesu na ŋusẽ wo be woada gbe le dɔnɔwo ŋu eye woafɔ ame kukuwo gɔ̃ hã ɖe tsitre ga maxɔmaxɔe. Gake aleke apostoloawo awɔ akpɔ woƒe gbe sia gbe nuhiahiãwo, abe nuɖuɖu ene gbɔ?\nYesu gblɔ na eƒe nusrɔ̃lawo be womegatsɔ nuzazãwo ɖe asi hena gbeƒãɖeɖe ƒe mɔzɔzɔ sia o. Egblɔ be womegatsɔ sika, klosalo, alo akɔbli de woƒe gakploviwo me o. Mahiã gɔ̃ hã be woatsɔ akplo si me woade nuɖuɖui, alo atsɔ awutewuiwo alo afɔkpa bubuwo ɖe asi o. Nu ka tae? Yesu gblɔ na wo be: “Dɔwɔla dze na eƒe nuɖuɖu.” (Mateo 10:10) Ame siwo nusrɔ̃lawo ado goe, siwo axɔ woƒe gbedeasia la akpɔ woƒe nuhiahiã veviwo gbɔ na wo. Yesu gblɔ be: “Ne mieyi du aɖe me la, minɔ aƒe si me miedze la me va se ɖe esime miadzo le dua me.”—Marko 6:10.\nAzɔ hã Yesu na mɔfiamewo ku ɖe ale si woagblɔ Fiaɖuƒegbedeasia na ame siwo woatu le aƒewo me ŋu. Egblɔ be: “Ne miege ɖe aƒe aɖe me la, mido gbe na aƒea me tɔwo. Eye ne aƒea dze la, ekema ŋutifafa si miedi nɛ la nava edzi, ke ne medze o la, miaƒe ŋutifafa negbugbɔ va mia dzi. Afi sia afi si ame aɖe mexɔ mi alo ɖo to miaƒe nyawo le o la, ne miele dzodzom le aƒe ma alo du ma me la, miʋuʋu ke le miaƒe afɔwo ŋu ɖe anyi.”—Mateo 10:12-14.\nAte ŋu adzɔ gɔ̃ hã be du alo kɔƒe blibo aɖe nagbe woƒe gbedeasia sese. Nu kae adzɔ ɖe du alo kɔƒe ma dzi? Yesu ɖee fia be toheʋɔnu sesẽ ava edzi. Egblɔ be: “Vavã mele egblɔm na mi be, anɔ bɔbɔe na Sodom kple Gomora nyigba le Ʋɔnudrɔ̃gbe la wu ale si wòanɔ na du ma.”—Mateo 10:15.\nƔekaɣie Yesu dze gbeƒãɖeɖedɔ ƒe mɔzɔzɔ bubu gɔme le Galilea nutoa me, eye nu kae wòde dzesii le ameawo ŋu?\nAleke Yesu dɔ apostolo 12-awoe, eye mɔfiame kae wòna wo?\nGɔmesese ka nue ‘Fiaɖuƒea gogo’ le?


Biblica® Se aɖeke mebla Biblia zazã o Agbenya La™ Petro 1 1\nƒe agbalẽ gbãtɔ\n1 Nye, Petro, Yesu Kristo ƒe apostolo gbɔe agbalẽ sia tso,\nNa Mawu ƒe ame tiatia siwo nye amedzrowo le xexea me, ame siwo kaka ɖe Ponto, Galatia, Kapadokia, Asia kple Bitinia nutowo me, 2 ame siwo wotia le Mawu, Fofo la ƒe nunya nu, to Gbɔgbɔ la ƒe ŋutikɔklɔ ƒe dɔwɔwɔ me, hena toɖoɖo Yesu Kristo kple eƒe ʋuhehlẽ la me.\nAmenuveve kple ŋutifafa nanye mia tɔ le agbɔsɔsɔ me.\nWoakafu Mawu le mɔkpɔkpɔ gbagbe ta\n3 Woakafu Mawu, ame si nye míaƒe Aƒetɔ Yesu Kristo Fofo! Le eƒe nublanuikpɔkpɔ sɔgbɔ la ta wòna gbugbɔdzi mí ɖe mɔkpɔkpɔ gbagbe me, to Yesu Kristo ƒe tsitretsitsi tso ame kukuwo dome me. 4 Eye wòtsɔ domenyinu si magblẽ o, si malũ xɛ alo aklo o la na mí, domenyinu si wodzra ɖo ɖe dziƒo na mi, 5 ame siwo ŋu wotɔ kpɔ ɖo kple Mawu ƒe akpoxɔnu, to xɔse me va se ɖe esime woaɖe ɖeɖe si wodzra ɖo na nuwuwuɣeyiɣiwo la afia. 6 Togbɔ be fifia la, ele na mi be miaxa nu le dodokpɔ ƒomevi geɖewo me hena ɣeyiɣi ʋɛ aɖewo hã la, miele dzidzɔ manyagblɔ kpɔm le mɔkpɔkpɔ sia ta. 7 Esiawo va mia dzi ale be miaƒe xɔse si xɔ asi wu sika si gblẽna, evɔ wololõe le dzo me hafi, be woakpɔ miaƒe xɔse be enye nyateƒetɔ, ale wòahe kafukafu, ŋutikɔkɔe kple bubu vɛ, ne woɖe Yesu Kristo fia. 8 Togbɔ be miekpɔe kpɔ o hã la, mielɔ̃e, eye togbɔ be miele ekpɔm fifia o hã la, miexɔ edzi se, eye dzidzɔ manyagblɔ si ŋuti ŋutikɔkɔe le la yɔ mia me fũu, 9 elabena miele miaƒe xɔse ƒe taɖodzinu si nye miaƒe luʋɔwo ƒe ɖeɖekpɔkpɔ la xɔm.\n10 Ɖeɖe sia tae Mawu ƒe nyagblɔɖila siwo ƒo nu tso amenuveve si le mia dzi va ge ŋuti la ku nu gɔme vevie kple beléle tɔxɛ, 11 hedze agbagba be yewoanya ɣeyiɣi kple nudzɔdzɔ si Kristo ƒe Gbɔgbɔ si le wo me la le asi fiam, esi wògblɔ nya ɖi tso Mesia la ƒe fukpekpewo kple ŋutikɔkɔe si akplɔe ɖo la ŋuti. 12 Woɖee fia wo be menye woawo ŋutɔ ɖokuiwo subɔm wole o, ke boŋ miawoe, esi woƒo nu le nu siwo wogblɔ na mi azɔ la ŋuti, to ame siwo gblɔ nyanyui la na mi, to Gbɔgbɔ Kɔkɔe si wodɔ ɖo ɖa tso dziƒo la dzi. Mawudɔlawo gɔ̃ hã di vevie be yewoakpɔ nu siawo.\nWoyɔ mí be míanɔ kɔkɔe\n13 Eya ta midzra miaƒe tamesusuwo ɖo hena afɔɖeɖe, miɖu mia ɖokuiwo dzi, mitsɔ miaƒe mɔkpɔkpɔ katã da ɖe amenuveve si woana mi ne woɖe Yesu Kristo fia la dzi. 14 Abe vi ɖotowo ene la, migadze ŋutilã ƒe nudzodzro vɔ̃ siwo nɔ mia me, esi mienɔ agbe le numanyamanya me la yome o, 15 ke boŋ abe ale si ame si yɔ mi la le kɔkɔe ene la, miawo hã minɔ kɔkɔe le nu sia nu si miewɔna la me, 16 elabena woŋlɔ ɖi be, “Minɔ kɔkɔe elabena nye la mele kɔkɔe.”\n17 Esi mieyɔa Fofo si drɔ̃a ʋɔnu ame sia ame ƒe dɔ ameŋkumemakpɔmakpɔtɔe la, minɔ agbe abe amedzrowo ene le afi sia le vɔvɔ̃ kɔkɔe me. 18 Elabena mienya bena menye sika kple klosalo si gblẽna lae wotsɔ xe fe ɖe mia ta heɖe mi tso agbe vlo si mia fofowo gblẽ ɖi na mi la me o, 19 ke boŋ kple Kristo ƒe ʋu xɔasi, ame si nye alẽvi si ŋuti mokaka kple kpɔtsɔtsɔ mele o. 20 Wotiae hafi wova wɔ xexea me, gake woɖee fia le ɣeyiɣi mamlɛtɔ siawo me le mia ta. 21 To eya amea dzi la, miexɔ Mawu dzi se, ame si fɔe tso ame kukuwo dome, hetsɔ ŋutikɔkɔe ɖɔ nɛ, ale miaƒe xɔse kple mɔkpɔkpɔ le Mawu me.\n22 Azɔ esi miekɔ mia ɖokuiwo ŋu to toɖoɖo nyateƒe la me be lɔlɔ̃ si me alakpa mele o la nanɔ mia si na mia nɔviwo ŋuti la, milɔ̃ mia nɔewo vevie tso dzi me ke. 23 Elabena wogbugbɔ mi gadzi, menye tso ku gbegblẽ me o, ke boŋ tso ku magblẽmagblẽ me, to Mawu ƒe nya si le agbe, eye wònɔa anyi tegbetegbe la me. 24 Elabena,\n“Amegbetɔwo katã le abe gbe ene,\neye woƒe atsyɔ̃ le abe seƒoƒo le gbe me ene,\ngbe ƒuna, eye seƒoƒo yrɔna, gena,\n25 ke Aƒetɔ la ƒe nya la nɔa anyi yi ɖe mavɔ me.”\nKe esiae nye nya si wogblɔ na mi la.


GBE BUBU Albanian Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Hungarian Icelandic Igbo Indonesian Italian Japanese Kannada Kiluba Kinyarwanda Korean Latvian Lithuanian Malagasy Malayalam Marathi Mizo Moore Myanmar Niuean Norwegian Ossetian Pangasinan Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Turkish Twi Ukrainian Urdu Vietnamese Zulu\n“Ƒã wò nukuwo le ŋdi, eye megadzudzɔ le ɣetrɔ me o.”—NYAGBLƆLA 11:6.\n1. Susu ka nue Kristotɔwo le nuku ƒãm le egbea?\nAGBLEDEDE wɔ akpa vevi aɖe le blema Hebritɔwo dome. Susu ma tae Yesu, amesi nɔ Ŋugbedodonyigbaa dzi le eƒe amegbetɔgbenɔɣi katã me la, tsɔ agbledenyawo wɔ eƒe kpɔɖeŋuwoe. Le kpɔɖeŋu me, etsɔ gbeƒãɖeɖe Mawu Fiaɖuƒe nyanyuia sɔ kple nukuwuwu. (Mateo 13:1-9, 18-23; Luka 8:5-15) Vaseɖe egbe la, eɖanye agbledelawo domee míele loo alo menye wo domee míele o, gbɔgbɔmenukuwo ƒaƒã le mɔ sia nue nye dɔ vevitɔ kekeake si Kristotɔwo wɔna.\n2. Aleke gbegbee míaƒe gbeƒãɖeɖedɔa le vevie, eye nusiwo wɔm wole egbea be woawɔ dɔ sia ade goe la dometɔ aɖewoe nye kawo?\n2 Mɔnukpɔkpɔ gã aɖee wònye be míakpɔ gome le Biblia ƒe nyateƒea ƒaƒã me le nuwuɣi sia me. Romatɔwo 10:14, 15 ɖe dɔ sia ƒe vevienyenye gblɔ wòsɔ be: “Ke aleke woase nya, ne nyanyui gbeƒãɖela aɖeke mele wo si o mahã? Ke aleke woaɖe gbeƒã, ne womedɔ wo ɖa hafi o mahã? Abe alesi woŋlɔ ɖi ene bena: ‘Nyagblɔla, siwo gblɔa ŋutifafanya kple nyanyuie la ƒe afɔwo nyo loo!’” Menɔ vevie le ɣeyiɣi aɖeke me wu fifia kpɔ gbeɖe be míatsɔ nukpɔsusu nyui ayi edzi awɔ dɔ sia si Mawu de mía si o. Le susu sia ta la, Yehowa Ðasefowo biã ŋku ɖe Biblia kple Biblia-srɔ̃gbalẽwo tata ɖe gbegbɔgblɔ 340 me kpakple wo mama ŋu. Dɔwɔwɔ le agbalẽ siawo ŋu bia be lɔlɔ̃nu faa dɔwɔla siwo wu 18,000 nanɔ woƒe dɔwɔƒegã kple alɔdzedɔwɔƒe siwo le dukɔ geɖe me. Eye Ðasefo miliɔn ade kloe ye le gome kpɔm le Biblia-srɔ̃gbalẽ siawo mama me le xexeame godoo.\n3. Nukae le dzɔdzɔm to Fiaɖuƒea ŋuti nyateƒea ƒaƒã dzi?\n3 Ku kawoe dɔ sesẽ sia wɔwɔ tse? Abe alesi wònɔ le Kristotɔnyenye ƒe gɔmedzeŋkekewo me ene la, ame geɖe le nyateƒea xɔm egbea. (Dɔwɔwɔwo 2:41, 46, 47) Gake nusi le vevie wu Fiaɖuƒegbeƒãɖela yeyewo ƒe xexlẽme gbogbo siwo va xɔa nyɔnyrɔe nye be ɖaseɖiɖidɔ gã sia kɔa Yehowa ƒe ŋkɔ ŋu eye wòʋlia eta be eyae nye Mawu vavã la. (Mateo 6:9) Gakpe ɖe eŋu la, Mawu ƒe Nya la nyanya le ame geɖe ƒe agbenɔnɔ ɖɔm ɖo eye ate ŋu ana woatsi agbe.—Dɔwɔwɔwo 13:47.\n4. Aleke gbegbee apostoloawo tsɔ ɖe le amesiwo woɖea gbeƒã na mee?\n4 Apostoloawo dze si alesi gbegbe nyanyuia le vevie na agbexɔxɔ kɔte, eye wotsɔ ɖe le eme na amesiwo woɖea gbeƒã na vevie. Nya sia dze ƒã le apostolo Paulo ƒe nyawo me, esi wòŋlɔ be: “Esi míelɔ̃a nu le mia gbɔ o ŋuti la, edze mía ŋu nyuie bena, menye Mawu ƒe nyanyui la ɖeɖeko míetsɔ na mi o, ke mía ŋutɔwo míaƒe agbe hãe boŋ; elabena mietrɔ zu míaƒe lɔlɔ̃tɔwo.” (Tesalonikatɔwo I, 2:8) Le ɖetsɔleme vavã sia ɖeɖe fia me la, Paulo kple apostolo bubuawo nɔ Yesu kple dziƒodɔlawo, amesiwo wɔa akpa geɖe le agbeɖeɖedɔ sia me la srɔ̃m. Mina míadzro akpa vevi siwo Mawu ƒe dziƒodɔla siawo wɔna le Fiaɖuƒea ŋuti nyateƒea ƒaƒã me, ne míakpɔ alesi woƒe kpɔɖeŋua ade dzi ƒo na mí be míawɔ míaƒe akpa dzi ɖa.\nYesu—Fiaɖuƒea Ŋuti Nyateƒea Ƒãla\n5. Dɔ ka koŋ ŋue Yesu biã ŋku ɖo esime wònɔ anyigba dzi?\n5 Ŋutete nɔ ame deblibo Yesu si be wòawɔ ŋutilãmenu nyui geɖe na eŋɔlimetɔwo hafi. Le kpɔɖeŋu me, ate ŋu akpɔ ta na atikewɔnya siwo gɔme amewo mese le eŋɔli me o, alo ate ŋu ana amegbetɔwo nase dzɔdzɔmeŋutinunya bubuwo gɔme ɖe edzi hafi. Gake ena eme kɔ le eƒe subɔsubɔdɔa ƒe gɔmedzeɣi ke be yeƒe dɔe nye be yeaɖe gbeƒã nyanyuia. (Luka 4:17-21) Eye esi eƒe subɔsubɔdɔa yina nu wu ge la, eɖe nu me be: “Esia ta wodzim ɖo, eye esia ta meva xexeame ɖo, bena maɖi ɖase na nyateƒe la.” (Yohanes 18:37) Eyata Fiaɖuƒea ŋuti nyateƒea ƒe kuwo ƒaƒã ŋue wòbiã ŋku ɖo. Mawu kple eƒe tameɖoɖowo ŋu nyawo fiafia eŋɔlimetɔwo nɔ vevie na Yesu wu be wòafia nu bubu ɖesiaɖe wo.—Romatɔwo 11:33-36.\n6, 7. (a) Ŋugbe ɖedzesi kae Yesu do hafi dzo yi dziƒo, eye aleke wòle edzi wɔmee? (b) Aleke nɔnɔme si le Yesu si ɖe gbeƒãɖeɖedɔa ŋu wɔa dɔ ɖe dziwòe?\n6 Yesu ƒo nu tso eɖokui ŋu wòfia be enye Fiaɖuƒea ŋuti nyateƒea Ƒãla. (Yohanes 4:35-38) Ewua nyanyuia ƒe kuwo ne mɔnukpɔkpɔ ɖesiaɖe su esi. Esi wònɔ kukum le fuwɔameti ŋu gɔ̃ hã la, eɖe gbeƒã paradiso si gbɔna anyigba dzi le etsɔme ŋuti nyanyuia. (Luka 23:43) Gakpe ɖe eŋu la, dzi si wòtsi vevie ɖe gbeƒãɖeɖe nyanyuia ŋu mewu enu esi wòku ɖe fuwɔametia ŋu o. Hafi wòadzo ayi dziƒo la, ede se na apostoloawo be woayi edzi aƒã Fiaɖuƒea ŋuti nyateƒea ƒe kuwo eye woawɔ nusrɔ̃lawo. Emegbe Yesu do ŋugbe ɖedzesi aɖe. Egblɔ be: “Kpɔ ɖa, nye la meli kpli mi ŋkekeawo katã vaseɖe xexeame ƒe nuwuwu.”—Mateo 28:19, 20.\n7 Yesu gblɔ nya siawo tsɔ fia be eɖoe eɖokui dzi be yeakpe asi ɖe nyanyui gbeƒãɖeɖedɔa ŋu, afia mɔ, ahakpɔ eta “ŋkekeawo katã vaseɖe xexeame ƒe nuwuwu.” Vaseɖe keke míaƒe ŋkekea me ke la, Yesu gayi edzi tsɔ ɖe le gbeƒãɖeɖedɔa me kokoko. Eyae nye mía Ŋgɔnɔla si le Fiaɖuƒe ŋuti nyateƒea ƒaƒã dzi kpɔm. (Mateo 23:10) Esi wònye Kristo-hamea ƒe Ta ta la, eyae abu akɔnta le xexeame godoo ƒe dɔ sia ŋu na Yehowa.—Efesotɔwo 1:22, 23; Kolosetɔwo 1:18.\nMawudɔlawo Ðea Gbeƒã Dzidzɔnyawo\n8, 9. (a) Aleke mawudɔlawo ɖe ɖetsɔleme vavãtɔ fia ɖe amegbetɔwo ƒe nyawo mee? (b) Gɔmesese ka nue woate ŋu agblɔ le be míenye nukpɔkpɔ na mawudɔlawo?\n8 Esime Yehowa wɔ anyigba la, mawudɔlawo ‘tso aseye eye wogli kple dzidzɔ.’ (Hiob 38:4-7) Tso ɣemaɣi ke la, dziƒonuwɔwɔ siawo ɖe alesi wotsɔ ɖe le amegbetɔwo ƒe nyawo me vevie fia. Yehowa zã wo wogblɔ mawumegbedasiwo na amegbetɔwo. (Psalmo 103:20) Egale wo zãm vevietɔ le gbeƒãɖeɖe nyanyuia me le mía ŋɔli. Le nusiwo woɖe fia apostolo Yohanes me la, ekpɔ ‘mawudɔla aɖe wònɔ dzodzom le dziƒo titina’ eye “wòlé nyanyui mavɔ ɖe asi, be yeagblɔ afia anyigbadzinɔlawo kple trɔ̃subɔlawo katã kple to sia to kple gbegbɔgblɔ sia gbegbɔgblɔ kpakple dukɔ sia dukɔ, eye wòle gbɔgblɔm kple gbe gã bena: Mivɔ̃ Mawu, eye mitsɔ ŋutikɔkɔe nɛ; elabena eƒe ʋɔnudɔdrɔ̃gaƒoƒo la ɖo.”—Nyaɖeɖefia 14:6, 7.\n9 Biblia gblɔ le mawudɔlawo ŋu be “subɔsubɔgbɔgbɔwo wonye woɖo ɖa be, woawɔ subɔsubɔdɔ le amesiwo lanyi agbexɔxɔ ƒe dome la ta.” (Hebritɔwo 1:14) Esi mawudɔlawo tsɔ didi vevie le woƒe dɔdasiwo wɔm la, mɔnukpɔkpɔ sua wo si be woalé ŋku ɖe mía kple dɔ si wɔm míele la ŋu. Ðeko wòle abe fefewɔƒe si dzi nusianu dzena le ye míele míaƒe dɔa wɔm le ale be nukpɔla siwo le dziƒo le kpɔkpɔm ene. (Korintotɔwo I, 4:9) Aleke gbegbe wònye moveviɖonya kple dzidzɔnya enye si be míanya be menye míawo ɖeɖe koe le Fiaɖuƒea ƒe kuwo ƒaƒã dɔ wɔm o!\nMíetsɔa Didi Vevie Wɔa Míaƒe Dɔae\n10. Aleke míate ŋu azã aɖaŋuɖoɖo nyui si le Nyagblɔla 11:6 na míaƒe gbeƒãɖeɖedɔae?\n10 Nukatae Yesu kple mawudɔlawo tsɔ ɖe le míaƒe dɔ me alea gbegbe ɖo? Yesu gblɔ susuawo dometɔ ɖeka esi wògblɔ be: “Mele egblɔm na mi bena: Nenema ke wòanye dzidzɔ le mawudɔlawo ƒe ŋku me le nuvɔ̃wɔla ɖeka, si trɔ le dzi me la ŋuti.” (Luka 15:10) Ðetsɔleme vavã mae le míawo hã si na amewo. Eyatae míewɔa mía tɔ sinua be míawu Fiaɖuƒea ŋuti nyateƒea ƒe kuwo ɖe afisiafi. Woate ŋu azã Nyagblɔla 11:6 na míaƒe dɔa. Biblia xlɔ̃ nu mí le afima be: “Ƒã wò nukuwo le ŋdi, eye megadzudzɔ le ɣetrɔ me o; elabena mènya kae le wɔwɔ ge o, eɖanye esi alo ekeme alo woa kple eve lae le nyonyo ge o.” Ele eme baa be ame ɖeka ate ŋu axɔ míaƒe gbedasia gake ame alafa alo akpe bubu geɖe ya nagbee. Gake dzi dzɔa mí abe mawudɔlawo ke ene ne “nuvɔ̃wɔla ɖeka” xɔ xɔxɔgbedasia.\n11. Aleke Biblia-srɔ̃gbalẽwo zazã ate ŋu aɖe kpee?\n11 Nu geɖe yia edzi le gbeƒãɖeɖe nyanyuia me. Kpekpeɖeŋunu vevi ɖeka si wotsɔ wɔa dɔ siae nye Biblia-srɔ̃gbalẽ siwo Yehowa Ðasefowo zãna. Le mɔ aɖewo nu la, agbalẽ siawo hã le abe nuku siwo wowu ɖe afisiafi ene. Míenya afisi woamie le o. Ɣeaɖewoɣi la, agbalẽ ɖeka ate ŋu atso ame ɖeka gbɔ ayi ame bubu geɖe gbɔ hafi ame aɖe nava xlẽe. Yesu kple mawudɔlawo ate ŋu ade asi nudzɔdzɔ aɖewo me le nɔnɔme aɖewo me gɔ̃ hã be nusia nadzɔ wòaɖe vi na dzianukwaretɔwo. Se nuteƒekpɔkpɔ aɖewo siwo fia be Yehowa ate ŋu ana nu wɔnuku siwo míekpɔa mɔ na o nadzɔ to agbalẽ si wogblẽ ɖe amewo gbɔ dzi ɖa.\nMawu Vavã la ƒe Nuwɔna\n12. Aleke magazine xoxo aɖe wɔ dɔ ale be wòkpe ɖe ƒome aɖe ŋu wova nya Yehowa?\n12 Le ƒe 1953 me la, Robert, Lila, kple wo viwo ʋu tso dugã aɖe me yi agblexɔ xoxo aɖe si nɔ gbagbãm me le kɔƒenuto aɖe me le Pennsylvania, U.S.A. Esi woʋu yi teti la, Robert wɔ susu be yeawɔ tsileƒe ɖe atrakpui aɖewo gɔme si wɔ bebeƒe. Esi wòɖe ʋuƒo geɖe le teƒea vɔ megbe la, ekpɔ be afiwo dzra pepa kakɛwo, netsrowo, kple nu kakɛ bubuwo ɖe glia megbe le afima. Magazine si nye The Golden Age hã nɔ nuawo dome. Nyati si ku ɖe vinyinyi ŋu koŋ mee Robert tsɔ ɖe le wu. Biblia me mɔfiame siwo me kɔ siwo dze le magazinea me wɔ dɔ ɖe edzi ale gbegbe be wògblɔ na Lila be yewole “Golden Age tɔwo ƒe ha la” me ɖo ge. Kwasiɖa ʋɛ aɖewo ko megbe la, Yehowa Ðasefowo va ƒo ʋɔ na wo, gake Robert gblɔ na wo be “Golden Age tɔwo ƒe ha la” koe nyo ƒomea ŋu. Ðasefoawo ɖe eme nɛ be ŋkɔ yeye le The Golden Age la si si nye Nyɔ! Robert kple Lila te Biblia sɔsrɔ̃ kple Ðasefoawo edziedzi, eye woxɔ nyɔnyrɔ mlɔeba. Woawo hã ƒã nyateƒea ƒe kuwo ɖe wo viwo me eye woŋe nu gbogbo aɖewo. Egbea la, ƒome sia me tɔ 20, siwo dome Robert kple Lila ƒe vi adre le, nye Yehowa Mawu subɔla xɔnyɔnyrɔwo.\n13. Nukae ʋã srɔ̃tɔ aɖewo le Puerto Rico be wova tsɔ ɖe le Biblia me?\n13 Anye ƒe 40 enye si va yi la, William kple Ada, siwo nye srɔ̃tɔwo tso Puerto Rico, metsɔ ɖeke kura le Biblia sɔsrɔ̃ me o. Ɣesiaɣi si Yehowa Ðasefowo ava ƒo ʋɔ na srɔ̃tɔawo la, wowɔna abe ɖe womele aƒea me o ene. Gbeɖeka William yi nuxoxodzraƒe aɖe be yeaƒle nane si hiã woatsɔ adzra nane ɖo le aƒea me. Esi wònɔ dzodzom la, ekpɔ agbalẽ aɖe si ƒe amadede di be yeanye gbemu wòle gbeɖuɖɔgo gã aɖe me. Agbalẽae nye Religion, si Yehowa Ðasefowo ta le keke ƒe 1940 me ke. William tsɔ agbalẽa yi aƒemee, eye edzɔ dzi nɛ be yexlẽ nu tso vovototo si le alakpasubɔsubɔ kple nyateƒetɔ dome ŋu. Ɣeyiɣi bubu si Yehowa Ðasefowo gava William kple Ada gbɔ la, wotsɔ dzidzɔ ɖo to woƒe gbedasia eye wodze Biblia sɔsrɔ̃ gɔme kpli wo. Ɣleti aɖewo megbe la, wonyrɔ wo le Mawu ƒe Lɔlɔ̃nu Dukɔwo Dome Takpekpe me le ƒe 1958 me. Tso ɣemaɣi ke la, wokpe ɖe ame 50 kple edzivɔ ŋu wova zu míaƒe Kristotɔwo ƒe nɔvihabɔbɔa me tɔwo.\n14. Abe alesi nuteƒekpɔkpɔ aɖe ɖee fia ene la, nukae míaƒe Biblia-srɔ̃gbalẽwo ate ŋu awɔ?\n14 Ƒe 11 koe Karl xɔ eye wòlɔ̃a gedidi. Ekpɔe be yeɖoa nya me ɣesiaɣi. Fofoa si nye Germanytɔ Methodist-mawunyagblɔla fia nui be wotɔa dzo ame vɔ̃ɖiwo le dzomavɔ me ne woku. Eyata Karl vɔ̃na na dzomavɔ. Gbeɖeka le ƒe 1917 me la, Karl kpɔ agbalẽ ɖeɖee kakɛ aɖe le mɔdodo dzi eye wòtsɔe. Esi wònɔ exlẽm la, enumake eƒe ŋku kli biabia sia, si nye: “Nukae Nye Dzomavɔ?” Agbalẽ ɖeɖeea nye amekpegbalẽ si nɔ amewo kpem be woava se nuƒo tso dzomavɔ ŋu, si ƒe ɖoɖo Biblia Nusrɔ̃viwo, amesiwo woyɔna egbea be Yehowa Ðasefowo, wɔ. Anɔ ƒe ɖeka megbe, esi wosrɔ̃ Biblia kple Karl zi gbɔ zi geɖe megbe la, wonyrɔe ale be wòva zu Biblia Nusrɔ̃vi. Wokpee le ƒe 1925 me be wòava wɔ dɔ le Yehowa Ðasefowo ƒe dɔwɔƒegã—afisi wògakpɔtɔ le dɔ wɔm le. Kristotɔnyenye ƒe dɔ si wòwɔ ƒe blaenyi kple edzivɔ la dze egɔme kple agbalẽ ɖeɖee si wòfɔ le mɔdodo dzi.\n15. Nukae Yehowa ate ŋu awɔ ne wòkpɔ be esɔ?\n15 Enye nyateƒe be amegbetɔ mate ŋu anya ne mawudɔlawoe de asi nudzɔdzɔ siawo me tẽ o eye womate ŋu anya afisi wode asi eme le o. Ke hã mele be míake ɖi gbeɖe o be Yesu kple mawudɔlawo wɔa akpa vevi aɖe le gbeƒãɖeɖedɔa me eye be Yehowa ate ŋu ade asi nyaawo me ne wòkpɔ be esɔ. Nudzɔdzɔ siawo kple wo tɔgbewo fia nu nyui siwo míaƒe agbalẽwo ate ŋu awɔ ne míetsɔ wo na amewo.\nWotsɔ Kesinɔnu aɖe De Mía Si\n16. Nukae míate ŋu asrɔ̃ tso nya siwo le Korintotɔwo II, 4:7 me?\n16 Apostolo Paulo ƒo nu tso ‘kesinɔnu si le anyigoewo me’ ŋu. Kesinɔnuae nye gbeƒãɖeɖedɔ si Mawu de mía si, eye anyigoeawoe nye amegbetɔ siwo si Yehowa tsɔ kesinɔnua dee. Esi amegbetɔ siawo mede blibo o eye ŋutete mele wo ŋu boo o ta la, Paulo yi edzi gblɔ be nusi ado tso dɔ si wode wo si me nanye be ‘ŋusẽ si gbɔ dzɔdzɔmetɔ ŋu natso Mawu gbɔ ke manye mía ŋutɔwo gbɔ wòatso o.’ (Korintotɔwo II, 4:7) Ẽ, míate ŋu aɖo ŋu ɖe Yehowa ŋu be wòana ŋusẽ si hiã la mí bene wòakpe ɖe mía ŋu míawɔ dɔ si wode mía si.\n17. Nukawoe míado goe esi míele Fiaɖuƒea ŋuti nyateƒea ƒe kuwo ƒãm, eye nukata wòle be nukpɔsusu nyui nanɔ mía si togbɔ be ele alea hã?\n17 Zi geɖe la, ahiã be míatsɔ nanewo asa vɔe. Ate ŋu anye be dɔ wɔwɔ le anyigbamama aɖewo me asesẽ alo mavivi o. Nuto aɖewo li siwo me ame akpa gãtɔ metsɔa ɖeke le nyaa me le kura o, eye wowɔa adã gɔ̃ hã. Míate ŋu adze agbagba geɖe le nuto mawo me evɔ wòadze abe ɖe nu nyui aɖeke mele dodom tso eme o ene. Gake agbagbadzedze aɖeke menye dzodzro ne nɔnɔmea sesẽ o. Ðo ŋku edzi be nuku siwo nàƒã la ana amewo nakpɔ dzidzɔ fifia eye wòana agbe mavɔ wo le etsɔme. Nya siwo le Psalmo 126:6 va eme zi gbɔ zi geɖe be: ‘Amesi le azɔli dzi le avi fam esi wòtsɔ nuku siwo ƒãm wòle la, atsɔ lu bablawo agbɔ va aƒee kple dzidzɔ.’\n18. Aleke míakpɔ míaƒe subɔsubɔdɔa dzi ɣesiaɣi, eye nukata wòle be míakpɔ edzi?\n18 Mina míazã mɔnukpɔkpɔ ɖesiaɖe atsɔ aƒã Fiaɖuƒea ŋuti nyateƒea ƒe kuwo le agbɔsɔsɔ me. Migana míaŋlɔ be gbeɖe o be togbɔ be míawoe le nukuawo ƒãm gale tsi demee hã la, Yehowae nana wotsina. (Korintotɔwo I, 3:6, 7) Ke hã zi alesi Yesu kple mawudɔlawo le woƒe akpa dzi wɔm ko la, Yehowa le mɔ kpɔm be míawo hã míawɔ míaƒe subɔsubɔdɔa bliboe. (Timoteo II, 4:5) Mina míakpɔ míaƒe nufiafia, míaƒe nɔnɔme, kple didi si le mía me ɖe subɔsubɔdɔa ŋu dzi ɣesiaɣi. Nukatae? Paulo ɖo eŋu be: “Ne èwɔ esia la, àxɔ ɖokuiwò kple amesiwo ɖoa to wò la, ɖe agbe.”—Timoteo I, 4:16.\n• Mɔ kawo nue nuƒaƒãdɔ si wɔm míele la le ku nyuiwo tsem le?\n• Aleke Yesu Kristo kple mawudɔlawo kpɔa gome le gbeƒãɖeɖedɔa me egbea?\n• Nukatae wòle be míaƒã nuku geɖe esi míenye Fiaɖuƒea ƒe nuku ƒãlawo?\n• Ne míedo go ɖekematsɔleme alo adãnuwɔwɔ le míaƒe subɔsubɔdɔa me la, nukae le be wòaʋã mí míaku kutri?\nKristotɔ siwo li egbea wua Fiaɖuƒea ŋuti nyateƒea ƒe kuwo le agbɔsɔsɔ me abe alesi agbledela siwo nɔ blema Israel wɔe ene\nYehowa Ðasefowo taa Biblia-srɔ̃gbalẽ vovovo ɖe gbegbɔgblɔ 340 me hemana\nƉoe Ɖe Amewo Ɖoe Ɖe Amewo Fiaɖuƒe Ŋuti Nyateƒea Ƒe Kuwo Ƒaƒã\nw00 7/1 axa 13-18


Nyagblɔla 1 | Biblia Le Internet Dzi | Xexe Yeye Gɔmeɖeɖe\nNu sia nu nye tofloko (1-11)\nAnyigba la li tegbee (4)\nDzɔdzɔmenuwo nɔa xlãƒoƒo dzi (5-7)\nNu yeye aɖeke mele ɣea te o (9)\nSeɖoƒe li na amegbetɔwo ƒe nunya (12-18)\nDagbadagba ɖe yame (14)\n1 Nyagblɔla,*+ David vi, ame si nye fia le Yerusalem,+ ƒe nyawo. 2 Nyagblɔla be: “Toflokowo ƒe tofloko!*Toflokowo ƒe tofloko! Nu sia nu nye tofloko!”+ 3 Viɖe ka koŋue amegbetɔ kpɔna tso eƒe dɔ sesẽSiwo katã ŋu wògblana ɖo le ɣea te la me?+ 4 Dzidzime nu yina, eye dzidzime vana,Ke anyigba ya li tegbee.+ 5 Ɣe dzena, eye wòɖoa to,Eye wòɖea abla* gatrɔna yia afi si wòdzena tso.+ 6 Ya ƒona ɖoa ta anyiehe, eye wògatrɔna yia dziehe;Etrɔna toa eme madzudzɔmadzudzɔe; eye wònɔa eƒe xlãƒoƒo dzi. 7 Tɔsisiwo* katã sina yia atsiaƒu me, ke atsiaƒu meyɔna gbeɖe o.+ Afi si tɔwo sina tsona la, afi mae wogatrɔna yina, ale be woagasi atso afi ma.+ 8 Nu sia nu tia ame;Ame aɖeke mate ŋu aƒo nu le wo ŋu avɔ o. Nukpɔkpɔ meɖia ƒo na ŋku o;Eye nusese meyɔa to o. 9 Nu si nɔ anyi va yi la, eya kee gbɔna anyi nɔ ge,Eye nu si wowɔ kpɔ la, eya kee woagawɔ;Ale nu yeye aɖeke mele ɣea te o.+ 10 Ðe nane li si ŋu ame agblɔ le be: “Kpɔ esia ɖa; nu yeye wònye toa”? Eli xoxoxo, tso gbe aɖe gbe ke;Enɔ anyi do ŋgɔ na mí. 11 Womeɖoa ŋku blematɔwo dzi o;Eye womaɖo ŋku ame siwo gbɔna dzɔdzɔ ge hã dzi o;Wo megbeviwo maɖo ŋku woawo hã dzi o.+ 12 Nye, nyagblɔla, meɖu fia ɖe Israel dzi le Yerusalem.+ 13 Metsɔ nye dzi ɖo anyi be matsɔ nunya+ adzro nu siwo katã wowɔna le dziƒoa te la me akpɔ+—fuɖenameɖokuidɔ siwo Mawu na amegbetɔviwo be woanɔ wɔwɔm. 14 Melé ŋku ɖe dɔ siwo katã wowɔna le ɣea te la ŋu,Eye kpɔ ɖa, wo katã wonye tofloko kple dagbadagba ɖe yame sɔŋ!+ 15 Nu si glɔ̃ la, womate ŋu adzɔe o,Eye nu si meli o la, womate ŋu axlẽe o. 16 Megblɔ le nye dzi me be: “Kpɔ ɖa! Medze nunya wu ame siwo katã nɔ Yerusalem do ŋgɔ nam,+ eye nye dzi ke ɖe nunya kple sidzedze geɖe ŋu.”+ 17 Metsɔ nye dzi ɖo anyi be madze si nunya, madze si aɖaʋadzedze,* eye madze si bometsitsi;+ esia hã dagbadagba ɖe yame ko wònye. 18 Elabena ne nunya dzi ɖe edzi la, dzivee hã dzina ɖe edzi,Ale be ame sia ame si dzia sidzedze ɖe edzi la, edzia vevesese hã ɖe edzi.+\n^ Alo, “Amewo nu ƒoƒula.”\n^ Alo, “Nu gbɔlowo ƒe nu gbɔlo.”\n^ Alo, “wònɔa gbɔgbɔm fuxefuxe.”\n^ Alo, “Vuvɔŋɔlitɔsisiwo.”\n^ Alo, “movidzɔdzɔ si gbɔ eme.”


Ne Srɔ̃wò Megava Li O—Akɔfafa Kple Mɔkpɔkpɔ | Nusɔsrɔ̃\nGbetakpɔxɔ—Tata Si Míesrɔ̃na | December 2013\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nNe Srɔ̃wò Megava Li O\nBIBLIA ƒe nya siawo me kɔ: Srɔ̃ŋutsu “nelɔ̃ srɔ̃a abe ale si wòlɔ̃a eɖokui ene.” Ele be srɔ̃nyɔnu hã “nade bubu deto srɔ̃a ŋu.” Atsu kple asi nawɔ nu abe “ŋutilã ɖeka” ene. (Ef. 5:33; 1 Mose 2:23, 24) Ne ɣeyiɣiwo va le yiyim la, srɔ̃tɔwo va kuna ɖe wo nɔewo ŋu goŋgoŋ, eye woƒe lɔlɔ̃ hã saa kɔ ɖe edzi. Míate ŋu atsɔe asɔ kple ale si ati eve siwo wodo ɖe wo nɔewo xa ƒe kewo ɖoa wo nɔewo me. Nenemae srɔ̃ŋutsu kple srɔ̃nyɔnu kpɔdzidzɔwo ƒe dzi kuna ɖe wo nɔewo ŋu vevie.\nKe ne eva dzɔ be srɔ̃tɔ ɖeka megava li o ɖe? Nublanu si metea ŋu tsona bɔbɔe le agbe me o lae nye ema tso. Esia ate ŋu ana ame si zu aho alo ahosi ƒe dzi nagbã, wòatsi akogo alo ɖewohĩ wòado dziku ahanɔ fɔ bum eɖokui. Daniella nɔ atsuƒe ƒe 58 sɔŋ eye wònya ame geɖe siwo srɔ̃wo ku le wo gbɔ. * Gake esi srɔ̃a ku la, egblɔ be: “Nyemenya kura be alea wòle o. Ðeko nàto eme hafi anya nu si wònye.”\nVEVESESE SI NU MEFANA O\nNumekula aɖewo gblɔ be naneke mevena wu ame srɔ̃ lɔlɔ̃a ƒe ku o. Ame siwo dzi ku dzɔ ɖo kpɔ la dometɔ geɖe alɔ̃ ɖe esia dzi. Millie srɔ̃ ku ƒe geɖee nye esi va yi. Egblɔ tso ale si agbea nɔ nɛ esi wòzu ahosi ŋu be: “Ðeko wòdze abe mezu wɔametɔ ene.” Enɔ nu ƒom tso nuxaxa si srɔ̃a si wo kplii wonɔ anyi ƒe 25 sɔŋ la ƒe ku nye nɛ ŋu.\nTsã la, ewɔna na Susan be ahosi siwo kpɔtɔ nɔa wo srɔ̃wo fam ƒe geɖe la ƒe nuxaxa gbɔ eme. Emegbe srɔ̃a si wo kplii wonɔ anyi ƒe 38 va ku. Ƒe 20 kple edzivɔe nye esi va yi, gake egblɔ be, “Meɖoa ŋku srɔ̃nye dzi gbe sia gbe.” Zi geɖe la, aɖatsi gena le mo nɛ le esi wònɔa srɔ̃a susum ŋutɔ ta.\nBiblia ɖo kpe edzi be vevesese gã aɖee wònyena ne ame srɔ̃ megava li o, eye vevesesea nɔa anyi ɣeyiɣi didi. Esime Sara ku la, srɔ̃a Abraham “va, be wòafa konyi, eye wòafa avi na Sara.” (1 Mose 23:1, 2) Togbɔ be Abraham xɔ tsitretsitsia dzi se hã la, exa nu vevie esi srɔ̃a lɔlɔ̃a megava li o. (Heb. 11:17-19) Nenema ke esi Raxel ku la, srɔ̃a lɔlɔ̃a Yakob meŋlɔe be o.—1 Mose 44:27; 48:7.\nNu kae míesrɔ̃ tso Ŋɔŋlɔawo me kpɔɖeŋu siawo me? Zi geɖe la, ahowo kple ahosiwo yia edzi xaa nu ƒe geɖe. Ne wokpɔtɔ le nu xam alo lé blanui la, mele be wòawɔ na mí be ɖe wogbɔdzɔ o, ke boŋ ele be míase egɔme be nu gã aɖee bu na wo tae. Ele be míayi edzi ase veve ɖe wo nu ahado ŋusẽ wo.\nBU ŊKEKE ÐE SIA ÐE ƑE KUXIWO KO ŊU\nAho alo ahosi nyenye menye tɔtrɔ ɖe tregbenɔnɔ ŋu ake ƒe nya o. Le srɔ̃ɖeɖe ƒe geɖe megbe la, srɔ̃ŋutsu nyaa ale si wòafa akɔ na srɔ̃a ahana eƒe dzi nadze eme nenye be elé blanui alo nu te ɖe edzi. Eya ta ne srɔ̃ŋutsua megava li o la, ke lɔlɔ̃ kple akɔfafa tsoƒee nye ema bu ɖe nyɔnua. Nenema kee le ƒe geɖe megbe la, srɔ̃nyɔnua va nyaa ale si wòana srɔ̃a nakpɔ dzidzɔ eye eƒe dzi nadze eme. Nyɔnua ƒe beléname kple nya fadzinamewo kpakple ale si wòtsɔa ɖe le srɔ̃a ƒe nuhiahiãwo me la tɔgbi meli o. Ne edzɔ be nyɔnua megava li o la, ŋutsua ase le eɖokui me be yetsi akogo. Eya ta mɔkpɔkpɔ buna ɖe ame siwo zu ahowo kple ahosiwo eye womenyaa ale si etsɔme anɔ na wo o. Biblia ƒe gɔmeɖose kawoe ate ŋu afa dzi na wo eye woanɔ dedie?\nMawu akpe ɖe ŋuwò nàdo dzi ato ŋkeke ɖe sia ɖe ƒe kuxiwo me\n“Migatsi dzimaɖi gbeɖe le etsɔ si gbɔna la ŋu o, elabena etsɔ si gbɔna la kple ye ŋutɔ ƒe dzimaɖitsitsiwoe. Ŋkeke ɖe sia ɖe ƒe vɔ̃ la sɔ gbɔ nɛ.” (Mat. 6:34) Togbɔ be Yesu ƒe nya sia ku ɖe ŋutilãmenu siwo hiãa mí le agbe me ŋu hã la, ekpe ɖe ame geɖe ŋu wodo dzi le vevesese si ame srɔ̃ ƒe ku nyena hã me. Ɣleti aɖewo le Charles srɔ̃ ƒe ku megbe la, egblɔ be: “Megasusua srɔ̃nye Monique vevie ŋutɔ, eye ɣeaɖewoɣi menɔa bɔbɔe nam kura o. Gake menya be nenema ko wònɔna, eye nye vevesesea aɖiɖi mlɔeba ne ɣeyiɣiawo va le yiyim.”\nƐ̃, ehiã be Charles nado dzi esi “ɣeyiɣiawo va le yiyim.” Nu kae kpe ɖe eŋu? Egblɔ be: “Le Yehowa ƒe kpekpeɖeŋu me la, mebua ŋkeke ɖe sia ɖe ƒe kuxiwo ko ŋu.” Charles mexaa nu wògbɔa eme o. Togbɔ be eƒe vevesesea nu meyi le ŋkeke ɖeka kple eƒe zãdodo me o hã la, mena vevesesea wu tsɔtsɔ nɛ o. Ne edzɔ be srɔ̃wò megava li o la, dze agbagba nàbu ŋkeke ɖe sia ɖe ƒe kuxiwo ko ŋu. Mènya ale si etsɔ anɔ o; ate ŋu adzɔ be àse nya nyui aɖe si ana dzi nadzɔ wò alo dzi naɖo ƒowò.\nYehowa meɖoe tso gɔmedzedzea be amegbetɔwo naku o. Ke boŋ “Abosam ƒe dɔwɔwɔwo” ye he ku vɛ. (1 Yoh. 3:8; Rom. 6:23) Satana to ku kple vɔvɔ̃ na ku dzi na ame geɖewo zu kluvi siwo si mɔkpɔkpɔ aɖeke mele o. (Heb. 2:14, 15) Satana kpɔa dzidzɔ ne mɔkpɔkpɔ bu ɖe amewo ale be wosusu be yewomate ŋu akpɔ dzidzɔ kple dzidzeme vavã egbea alo le Mawu ƒe xexe yeyea gɔ̃ hã me o. Eya ta Adam ƒe nu vɔ̃ kple Satana ƒe aɖaŋu vɔ̃wo ye he vevesese si ame srɔ̃ ƒe ku dona na ame la vɛ. (Rom. 5:12) Yehowa aɖɔ nu siwo katã Satana gblẽ la ɖo keŋkeŋ, eye wòaɖu ku, si nye Satana ƒe aʋawɔnu vɔ̃ɖitɔ dzi kpuie. Yehowa le ablɔɖe nam amewo tso vɔvɔ̃ si Satana ƒã ɖe wo me la si me. Eye ame siawo dometɔ geɖe nye ame siwo srɔ̃ ku, abe ale si ɖewohĩ wòle le gowòme ene.\nEdze ƒãa be tɔtrɔ geɖe ava le ƒomekadodowo me le ame siwo woafɔ ɖe tsitre be woanɔ agbe le anyigba dzi afi sia dome. Wò ya bu dziwòlawo, tɔgbuiwòwo kple mamawòwo kpakple tɔgbuitɔgbui siwo agbɔ agbe, eye vivivi la, wo kple wo viwo kple tɔgbuiyɔviwo aɖo blibodede gbɔ la ŋu kpɔ. Woaɖe amegãkuku kple nyagãkuku kple wo me kuxiwo ɖa. Ðe dzidzimeviwo asrɔ̃ ale si woabu wo tɔgbuitɔgbuiwo le mɔ si to vovo na ale si wobua woe egbea nua? Eye ɖe mèxɔe se be tɔtrɔ mawo hã akpe ɖe ŋgɔyiyi nyui siwo amegbetɔƒomea awɔ ŋu oa?\nBiabia geɖe ate ŋu anɔ susu me na mí ku ɖe ame siwo woafɔ ɖe tsitre ŋu. Le kpɔɖeŋu me, aleke wòanɔ na ame siwo srɔ̃ ku eye wogaɖe evelia alo etɔ̃lia? Zadukitɔwo bia nya tso nyɔnu si srɔ̃ gbãtɔ ku, evelia hã ku, va se ɖe esime srɔ̃ adre sɔŋ ku nɛ la ŋu. (Luka 20:27-33) Ƒomedodo kae ava nɔ ame siawo dome ne wofɔ wo ɖe tsitre? Míenya o, eye mehiã be míasusu nane agblɔ alo atsi dzi fũu ɖe nu siwo míenya o ŋu o. Le nya sia me la, ele be míaka ɖe Mawu dzi bliboe. Kakaɖedzi le nu ɖeka aɖe ŋu—nu sia nu si Yehowa awɔ le etsɔme la anyo ŋutɔ, enye nu si míakpɔ mɔ na vevie, ke menye nu si míavɔ̃ na kura o.\nTSITRETSITSIMƆKPƆKPƆA FAA AKƆ NA MÍ\nNufiafia siwo me kɔ na mí nyuie le Mawu ƒe Nya la me dometɔ ɖekae nye be, míaƒe lɔlɔ̃tɔ siwo ku agagbɔ agbe ake. Ame siwo wofɔ ɖe tsitre va yi ŋuti nuŋlɔɖi siwo le Biblia me ɖo kpe edzi be, “ame siwo katã le ŋkuɖodziyɔdowo me la ase [Yesu ƒe] gbe, eye woado go.” (Yoh. 5:28, 29) Ame siwo anɔ agbe ɣemaɣi akpɔ dzidzɔ ale gbegbe ne wodo go ame siwo woɖe tso ku si me. Eye dzidzɔ si gbegbe ame siwo wofɔ ɖe tsitre akpɔ la awu gbɔgblɔ.\nNe wole kukuawo fɔm ɖe tsitre la, dzidzɔ si tɔgbi míekpɔ kpɔ o lae ayɔ anyigba bliboa dzi. Ame miliɔn miliɔn geɖe siwo ku va yi agatrɔ ava agbagbeawo dome. (Marko 5:39-42; Nyaɖ. 20:13) Ŋugbledede le nukunu sia si ava eme kpuie ŋu nefa akɔ na ame siwo katã ame veviwo ku na.\nNe wogbɔ agbe ame siawo katã la, ɖe ame aɖe tɔ adzɔ be wòagalé blanuia? Biblia ɖo eŋu be oa. Yesaya 25:8 gblɔ be Yehowa “ami ku saɖagatsi tegbee.” Aɖe nuxaxa ɖe sia ɖe si ku dona na ame hã ɖa, elabena nyagblɔɖia gblɔ yi edzi be: “Aƒetɔ Yehowa atutu aɖatsi ɖa le ŋkuwo katã me.” Ne èlé blanui fifia hele srɔ̃wò lɔlɔ̃a ƒe ku fam la, ekema ka ɖe edzi be tsitretsitsia ahe dzidzɔ geɖe vɛ na wò godoo.\nAmegbetɔ aɖeke mese nu siwo katã Mawu awɔ le xexe yeyea me la gɔme bliboe o. Yehowa gblɔ be: “Ale si dziƒo kɔ boo wu anyigbae la, nenema nye mɔwo kɔ wu miaƒe mɔwo kple nye susuwo wu miaƒe susuwoe.” (Yes. 55:9) Tsitretsitsi ƒe ŋugbe si Yesu do la nana míekana ɖe Yehowa dzi vevie, abe ale si Abraham ka ɖe edzii ene. Nu vevi si wòle be Kristotɔ ɖe sia ɖe nawɔ fifiae nye be wòawɔ nu si Mawu di tso esi, ale be wòazu “ame siwo wobu be, wodze be woƒe asi nasu nuɖoanyi ma” dzi la dometɔ ɖeka hekpe ɖe ame siwo katã woafɔ ɖe tsitre ŋu.—Luka 20:35.\nELE BE MÍALÉ MƆKPƆKPƆ ME ÐE ASI\nLe esi nànɔ vɔvɔ̃m na nu siwo adzɔ le etsɔme teƒe la, na wò susu nanɔ nu nyui siwo míele mɔ kpɔm na la ŋu boŋ. Mɔkpɔkpɔ vavã aɖeke mele ame geɖe si o. Gake Yehowa do nane si nyo wu la ŋugbe na mí. Togbɔ be míate ŋu anya ale si tututu Yehowa awɔ akpɔ míaƒe hiahiãwo kple didiwo katã gbɔe na mí o hã la, ele be míaka ɖe edzi be awɔe godoo. Apostolo Paulo gblɔ be: “Mɔkpɔkpɔ si wokpɔna la menye mɔkpɔkpɔ o, elabena ne ame aɖe le nane kpɔm la, ɖe wògakpɔa mɔ nɛa? Gake ne míele mɔ kpɔm na nu si kpɔm míele o la, míetsɔa dzidodo yia edzi nɔa elalam.” (Rom. 8:24, 25) Ne èkpɔa mɔ na nu siwo ŋugbe Mawu do vevie la, esia akpe ɖe ŋuwò nàyi edzi ado dzi. Dzidodo ana etsɔme nyui si ŋugbe Yehowa do be yeana “nu si wò dzi di la wò” la nava eme na wò. Nyateƒee, atsɔ “nu gbagbewo katã ƒe nudidi [aɖi] ƒo na woe.”—Ps. 37:4; 145:16; Luka 21:19.\nKa ɖe ŋugbe si Yehowa do be esusɔ vie dzidzɔ nayɔ anyigbaa dzi la dzi\nƔeyiɣi kpui aɖe do ŋgɔ na Yesu ƒe ku la, eƒe apostoloawo tɔtɔ vevie. Yesu fa akɔ na wo be: “Migana dzika natso mia ƒo o. Miɖee fia be miexɔ Mawu dzi se, miɖee fia be miexɔ nye hã dzinye se.” Eyome egblɔ na wo be: “Nyemagblẽ mi ɖi tsyɔ̃eviwoe o. Megbɔna mia gbɔ.” (Yoh. 14:1-4, 18, 27) Yesu ƒe nya siawo na mɔkpɔkpɔ eyomedzela amesiaminawo tso ɣemaɣi va ɖo fifia, eye wòna wole dzi dom. Nenema kee mele be mɔkpɔkpɔ nabu ɖe ame siwo katã di vevie be yewoakpɔ yewoƒe lɔlɔ̃tɔ siwo woafɔ ɖe tsitre le anyigba dzi la o. Yehowa kple Via magblẽ wo ɖi akpɔ o. Woafɔ kukuawo ɖe tsitre. Àte ŋu aka ɖe esia dzi bliboe!\nMide Dzi Ƒo Na Ame Siwo Dzi Ku Dzɔ Ðo\nNe edzɔ be srɔ̃tɔ Kristotɔ aɖe ku la, ame geɖe vaa aƒea me le gɔmedzedzea be yewoafa akɔ na srɔ̃a si wògblẽ ɖi ahakpe ɖe eŋu le mɔ vovovowo nu. Le kpɔɖeŋu me, ame si zu ahosi la akpɔ ŋudzedze ɖe ƒometɔwo kple xɔlɔ̃wo ƒe ɖetsɔleme ŋu vevie. Gake eƒe vevesesea nu mafa enumake o, axɔ ɣeyiɣi, eya ta ahiã akɔfafa kple kpekpeɖeŋu ɣeyiɣi didi aɖe. Biblia gblɔ be: “Xɔlɔ̃ lɔ̃a ame ɣesiaɣi, eye wòtrɔna dzɔa ame nɔvi le hiã me.”—Lod. 17:17.\nAleke nàdo gbe na ame si le eƒe ame vevi aɖe ƒe ku fam? Biblia na mɔfiame sia mí, be: “Mina mi katã miaƒe susu nanɔ ɖeka, mise veve ɖe ame nu, milɔ̃ mia nɔewo abe nɔviwo ene, miaƒe dɔme natrɔ ɖe ame ŋu.” (1 Pet. 3:8) Kristotɔ si dzi ku dzɔ ɖo la ƒe lãme manɔ hayahayam o hena ɣeyiɣi aɖe. Eya ta manyo be míabia nyawo abe “Èfɔ nyuiea?” alo “Èli sesĩea?” ene o, togbɔ be míabia kple susu nyui hã. Ame si le nu xam la ate ŋu agblɔ le susu me be, ‘Wò ya mènya nu si me tom mele o tae,’ alo ‘Aleke manɔ sesĩe le nye nɔnɔme sia me?’ Anyo wu ne míegblɔ nya tuameɖowo tso dzi me, abe “Edzɔ dzi nam ŋutɔ be èle ŋusẽ dom nu,” alo “Ne mekpɔ wò le kpekpea alea, edea dzi ƒo nam ŋutɔ.”\nÀte ŋu akpe aho alo ahosia wòava ɖu nu kpli mi alo miayi aɖaɖi tsa. Esi Marcos, si zu aho, xɔlɔ̃wo va kpɔe ɖa la, efa akɔ nɛ ŋutɔ. Dze kae woɖo? Egblɔ be: “Míeƒo nu tso nye kuxiwo ŋu fũu o, ke boŋ míeɖo dze tso nu vovovowo ŋu si do ŋusẽm.” Nina, si nye ahosi gblɔ be: “Xɔ̃nye veviwo gblɔa nya siwo sɔ le egblɔɣi. Ɣeaɖewoɣi womeƒoa nu gɔ̃ hã o—ɖeko wonɔa gbɔnye.”\nNe ame si le nu xam di be yeaƒo nu tso nu si dzɔ ŋu la, lé to ɖe eƒe nyawo ŋu dzigbɔɖitɔe. Mèganɔ nya gɔme dim ahanɔ nya siwo mehiã o biam o. Mègagblɔ nya siwo ana wòabu fɔ eɖokui o. Mehiã be nàɖo aɖaŋu na ame si dzi ku dzɔ ɖo tso ale si wòafa na eƒe amea alo ɣeyiɣi didi si wòafa avia ŋu o. Ne amea medi be ame aɖeke nanɔ ye gbɔ le ɣeyiɣi aɖe me o la, megave wò o. Àte ŋu ayi egbɔ ɣebubuɣi. Yi edzi nànɔ lɔlɔ̃ ɖem fiae.—Yoh. 13:34, 35.\nÐe Nètsia Dzimaɖi Ðe Ale Si Nuwo Ava Nɔ Ŋua?\nEle dzɔdzɔme nu be míatsi dzi ɖe ale si Yehowa ƒe ŋugbedodowo ava emee ŋu. Abraham bua ŋugbe si Mawu do nɛ be yeana vii la ŋu zi geɖe. Yehowa de dzi ƒo nɛ be wòagbɔ dzi ɖi. Nu si nuteƒewɔla sia nɔ mɔ kpɔm na la va eme nɛ mlɔeba.—1 Mose 15:2-5; Heb. 6:10-15.\nEsi Yakob viwo va gblɔ nɛ be via Yosef ku megbe la, Yakob yi edzi susu via vevie. Ƒe geɖe megbe la, Yakob ganɔ via, si wòsusu be eku la, fam kokoko. Ke hã, Yehowa dzra nu nyui aɖe ɖo ɖi na nuteƒewɔla Yakob, si ƒo nu sia nu si wònɔ mɔ kpɔm na ta. Le ƒe geɖe megbe la, Yakob gakpɔ Yosef ake, eye wònye dzidzɔ nɛ be yekpɔ ye tɔgbuiyɔviwo gɔ̃ hã. Yakob gblɔ be: “Nyemesusu be, magakpɔ wò ŋkume o; ke azɔ Mawu na mekpɔ viwòwo gɔ̃ hã.”—1 Mose 37:33-35; 48:11.\nNu kawoe míate ŋu asrɔ̃ tso ŋutinya siawo me? Gbã la, ka ɖe edzi be naneke mate ŋu axe mɔ na Mawu Ŋusẽkatãtɔ la ƒe tameɖoɖowo me vava o. Evelia, ne míedoa gbe ɖa na Yehowa hewɔa eƒe lɔlɔ̃nu la, alé be na mí fifia, eye wòakpɔ míaƒe nuhiahiãwo gbɔ ahana nu siwo katã dim míele la nasu mía si le ɣeyiɣi siwo gbɔna me. Paulo ŋlɔ bena: “Ame si ate ŋu awɔ nu siwo míebiana alo nu siwo vaa susu me na mí la dzi wòaƒo wo ta sãsãsã le eƒe ŋusẽ, si le dɔ wɔm le mía me nu la, eya tɔ nanye ŋutikɔkɔe to hame la kple Kristo Yesu dzi na dzidzimewo katã tso mavɔ me yi mavɔ me. Amen.”—Ef. 3:20, 21.\nNaneke Mate Ŋu ‘Ama Mí Atso Mawu Ƒe Lɔlɔ̃ Gbɔ O’\nÐe alakpanya si nye be Mawu melɔ̃ wò o eye medea asixɔxɔ ŋuwò hã o la ɖa le susu me.\nYehowa Kpɔ Wo Ta Le Towo Ƒe Vɔvɔli Te\n‘Migana Miaƒe Susu Natɔtɔ Kaba O’!\nÐe Nàlɔ̃ Atsɔ Nuwo Asa Vɔe Ðe Fiaɖuƒea Ta?\n“Ŋkeke Sia Nanye Ŋkuɖodzigbe Na Mi”\n“Minɔ Esia Wɔm Hena Ŋkuɖoɖo Dzinye”\nƑe 2013 Gbetakpɔxɔ Me Nyawo Diƒe\nGBETAKPƆXƆ—TATA SI MÍESRƆ̃NA December 2013


ABE ALESI TOM COOKE GBLƆE ENE\nTuwo ƒe ɖiɖi na tomefafa si nɔ anyi ŋdɔ ma nu tso zi ɖeka. Tukpewo nɔ ʋɔ lum to ati siwo le míaƒe abɔa me me. Nya kae nɔ dzɔdzɔm? Mexɔ ɣeyiɣi aɖeke hafi míese be womu dziɖuɖua o eye General Idi Amin zu Uganda dziɖula le ɣeyiɣi siawo me. Ƒe 1971 mee.\nNUKATAE mía kple srɔ̃nye, Ann míeʋu tso England afisi ŋutifafa aɖe le va le Afrika ƒe akpa sia si afɔku le? Ewɔ nam be esi nuteƒekpɔkpɔ dzɔa dzi nam tae, gake dzinyelawo ƒe kpɔɖeŋu si woɖo le Fiaɖuƒesubɔsubɔdɔa wɔwɔ me dzonɔamemetɔe koŋue nyɔ dutanyanyuigbɔgblɔ ƒe gbɔgbɔ ɖe menye.\nMeɖo ŋku August 1946 ƒe ŋkeke ma si yame xɔ dzo si Yehowa Ðasefowo do go dzinyelawo zi gbãtɔ la dzi. Wonɔ tsitre ɖe ʋɔtrua nu ɖo dze kple amedzro eveawo ɣeyiɣi didi aɖe. Amedzroawo, Fraser Bradbury kple Mamie Shreve trɔ va zi geɖe, eye le ɣleti siwo kplɔe ɖo me la, míaƒe ƒomegbenɔnɔ trɔ zi ɖeka.\nDzinyelawo ƒe Kpɔɖeŋu Dedziƒonamea\nDzinyelawo kpɔa gome le dudɔ geɖewo wɔwɔ me. Le kpɔɖeŋu me, le ɣeyiɣi si do ŋgɔ na woƒe Biblia sɔsrɔ̃ gɔmedzedze teti me la, míetsɔ Winston Churchill ƒe nɔnɔmetatawo ɖo atsyɔ̃e na míaƒe aƒea. Le dumegã tiatia ƒe wɔnawo me le aʋaa megbe la, míaƒe aƒea va nye afisi Conservative Party Committee tɔwo kpea ta le. Míaƒe ƒomea bɔa ha kple subɔsubɔhakplɔlawo kple dumegãwo. Togbɔ be ƒe asieke koe mexɔ ɣemaɣi hã la, mekpɔe be míaƒe ƒometɔwo ɖi vo esi wose be míele Yehowa Ðasefowo zum.\nLuʋɔ blibo kple dzinɔameƒo ƒe kpɔɖeŋu si Dasefo siwo míedea ha kplii ɖe fia la ʋã dzinyelawo be woado vevie nu le gbeƒãɖeɖedɔa me. Eteƒe medidi o fofonye te mawunyagbɔgblɔ le nuƒomɔ̃ dzi le míaƒe kɔƒe Spondon ƒe asi gã me, eye mí ɖeviawo míetsia tre ɖe afisi woate ŋu akpɔ mí le hetsɔ Gbetakpɔxɔ kple Nyɔ! ɖe asi nɔa amewo fiam. Mato nyateƒe be ne nye sukuhatiwo gogom la, ewɔna nam abe mabu vĩ zi ɖeka ene.\nDzinyelawo ƒe kpɔɖeŋua ʋã daanye, Daphne be wòdze mɔɖeɖedɔa wɔwɔ gɔme. Ede Gbetakpɔxɔ Habɔbɔa ƒe Gilead Biblia Suku le ƒe 1955 me eye woɖoe ɖe Japan be wòaɖawɔ dutanyanyuigbɔgblɔdɔa. * Gake nɔvinyenyɔnu sue, Zoe dzudzɔ Yehowa subɔsubɔ.\nLe ɣeyiɣi siawo me la, mewu suku si mesrɔ̃ nutata le la nu. Le ŋkeke mawo me la nu sesẽ aɖe si wobia tso sukuviwo si enye be ele be woawɔ asrafodɔ ɣeyiɣi aɖe na dukɔa ne wowu suku nu. Esi megblɔ na wo be nye dzitsinya meɖe mɔ nam be mawɔe o la, wobui fefenyae. Nya sia na mɔnukpɔkpɔm mete ŋu dzro Biblia me nya geɖe me kple sukuviawo dometɔ aɖewo. Eteƒe medidi o wohe to nam be maɖanɔ gaxɔ me ɣleti 12 le esi megbe asrafodɔ wɔwɔ ta. Sukuviawo dometɔ ɖeka si nɔ nutata ƒe kɔledzia dem si ɖe ɖetsɔleme fia ɖe Biblia me gbedasia ŋu la va zu srɔ̃nye. Gake mana Ann ŋutɔ nagblɔ alesi wòva srɔ̃ nyateƒeae na wò.\nAlesi Ann Ke Ðe Nyateƒea Ŋu\n“Nye ƒometɔwo menye mawusubɔlawo o, eye nyemexɔ nyɔnyrɔ le subɔsubɔha aɖeke me kpɔ o. Gake medina be manya nu tso mawusubɔsubɔ ŋu eye medea sɔleme ɖesiaɖe si xɔ̃nyewo ayi. Numedzodzro wɔdɔɖeamedzi si Tom kple Ðasefo bubu aɖe wɔ kple sukuvi bubuwo le kɔledzia mese la nyɔ ɖetsɔtsɔ le Biblia me ɖe menye. Esime wolé Tom kple Ðasefo bubu la de gaxɔ me ɖe asrafodɔ gbegbe ta la, ewɔ nuku nam ŋutɔ.\n“Meyi edzi nɔ agbalẽ ŋlɔm na Tom esime wònɔ gaxɔ me wònɔ eŋu ɖom, eye nye ɖetsɔtsɔ le Biblia me dzi ɖe edzi. Esi meʋu yi London be mayi nye agbalẽsɔsrɔ̃ dzi la, meva lɔ̃ be Muriel Albrecht nasrɔ̃ Biblia kplim. Muriel wɔ dutanyanyuigbɔgblɔdɔ le Estonia, eye woa kple dadaa siaa nye amesiwo gbɔ mekpɔ dzideƒoname geɖe tsoe. Le kwasiɖa ʋɛ aɖewo me la, mete kpekpewo dede eye menɔa tsitre ɖe Victoria Station nɔa Gbetakpɔxɔ kple Nyɔ! nam.\n“Menɔ Southwark Hamea me le London ƒe anyiehe. Gbɔgbɔ me nɔviŋutsu kple nɔvinyɔnu siwo tso dukɔ vovovowo me ye nɔ eme, eye ŋutilãmenu boo aɖeke menɔ wo dometɔ geɖe si o. Togbɔ be menye amedzro hã la, wowɔ nu ɖe ŋunye abe wo nɔvi ene. Lɔlɔ̃ si nɔ hame ma me koŋue na kakaɖedzim be nyateƒeae nye esia, eye mexɔ nyɔnyrɔ le ƒe 1960 me.”\nTaɖodzinu Ðeka—Nɔnɔme Vovovowo\nMía kple Ann míeɖe mía nɔewo emegbe le ƒe 1960 me, eye míeɖoe be míaƒo mía ɖokui ɖe dutanyanyuigbɔgblɔdɔa me. Gake nɔnɔmeawo va trɔ na mí esi míeva kpɔe be vi aɖo mía si kpuie. Esime míedzi mía vinyɔnu Sara megbe la, mía kple Ann míedi kokoko be míasubɔ le afisi Fiaɖuƒegbeƒãɖelawo hiã le wu. Menɔ dɔ dim le dukɔ vovovowo me, eye mlɔeba, le May 1966 me la, mexɔ agbalẽ aɖe tso Sukunyawo Dzikpɔƒe gbɔ le Uganda be wokpɔ dɔ nam. Gake le ɣeyiɣi sia me la, mía vi evelia ƒe fu nɔ Ann ƒo. Ame aɖewo megaka ɖe edzi be nunya anɔ eme be míaʋu ayi gɔ̃ hã o. Míegblɔe na míaƒe ɖɔkta, eye wògblɔ be: “Ne miayi la, mele be fua naxɔ ɣleti adre hafi miaɖo yameʋu o.” Eyata míedze Uganda mɔ enumake. Esia wɔe be mía dzilawo mekpɔ mía vi evelia, Rachel o vaseɖe esime wòxɔ ƒe eve. Fifia si mía ŋutɔwo míeva zu tɔgbui kple mama yɔviwo xɔlawo la, míekpɔ ŋudzedze ɖe alesi gbegbe mía dzila lɔlɔ̃awo tsɔ wo ɖokui sa vɔe ɖe mía ta ŋu ŋutɔ.\nUganda ɖoɖo le ƒe 1966 me do dzidzɔ na mí eye wòdo ŋɔdzi hã na mí. Alesi nuwo ƒe amadede nya kpɔe esime míedo tso yameʋua me la wɔ dɔ ɖe mía dzi enumake. Wonya kpɔ ŋutɔ. Míaƒe aƒe gbãtɔa te ɖe du sue aɖe si woyɔna be Iganga ŋu, eye Iganga hã didi kilometa 50 tso Jinja, si nye du aɖe si le Nil-tɔsisia ƒe dzɔƒe la gbɔ. Ðasefo siwo te ɖe mía ŋu nye ƒuƒoƒo aɖe si sa ɖe aga le Jinja. Dutanyanyuigblɔla Gilbert kple Joan Walters kpakple Stephen kple Barbara Hardy nye amesiwo kpɔa ƒuƒoƒoa dzi. Meŋlɔ agbalẽ bia be woaɖem ayi Jinja mayi nye dɔwɔɖui dzi le afima ale be mate ŋu akpe ɖe ƒuƒoƒo sia me tɔwo ŋu nyuie wu. Le Rachel dzidzi megbe kpuie la, míeʋu yi Jinja. Dzi dzɔ mí le afima be míekpe ɖe Ðasefo wɔnuteƒewo ƒe ƒuƒoƒo sue la ŋu wòtsi va zu hame evelia le Uganda.\nSubɔsubɔ abe Ƒome ene le Dutanyigba Dzi\nMía kple Ann míese le mía ɖokui me be nuto nyuitɔ kekeakee nye ma míetia na mía viwo nyinyi. Enye dzidzɔ na mí be míewɔ dɔ kple dutanyanyuigblɔla siwo tso dukɔ vovovowo me eye be míete ŋu kpe ɖe hame yeyea ŋu wòtsi. Míelɔ̃ hadede kple nɔviŋutsu kple nɔvinyɔnu Ugandatɔ siwo va srãa mí kpɔna le aƒeme edziedzi la. Stanley kple Esinala Makumba ƒe nuwɔnawo koŋue de dzi ƒo na mí.\nGake menye nɔviawo koe va srãa mí kpɔna o elabena gbemelã klitsuwo hã ƒo xlã mí. Tɔmenyiwo dona tsoa Nil-tɔsisia me le zã me vaa míaƒe aƒe gbɔ tututu. Meɖo ŋku ɣeaɖeɣi si me ʋɔ aɖe si didi meta ade va míaƒe agble me la dzi nyuie. Ɣeaɖewoɣi la, míezɔa mɔ yia gbemelãwo kpɔƒe, afisi dzatawo kple gbemelã bubuwo tsana le ablɔɖe me le.\nLe gbea dzi la, míezu nukpɔkpɔ na afimatɔ siwo mekpɔ vidzĩkeke kpɔ o. Ne míetso le aƒeme yina aƒe bubu me zi geɖe la, ɖeviwo kplɔa mí ɖo. Amewo léa ŋku ɖe mía ŋu bubutɔe hekaa asi yevuvi la ŋu. Ðaseɖiɖi vivina ŋutɔ elabena ameawo bua ame ŋu ŋutɔ. Míesusu be wo katã gbɔna nyateƒea xɔ ge, elabena Biblia-nusɔsrɔ̃ gɔmedzedze kpli wo nɔa bɔbɔe ŋutɔ. Ke hã, esesẽ na wo dometɔ geɖe be woaɖe asi le kɔnu siwo mewɔ ɖeka kple Ŋɔŋlɔawo o ŋu. Gake wo dometɔ geɖe ŋutɔ wɔ ɖe Biblia ƒe agbenɔnɔ ƒe dzidzenu kɔkɔawo dzi, eye hame la dzi ɖe edzi. Míaƒe nutome sue takpekpe gbãtɔ si míewɔ le Jinja le ƒe 1968 me ɖe dzesi ŋutɔ. Míeɖoa ŋku amesiwo míesrɔ̃ Biblia kplii woxɔ nyɔnyrɔ le Nil-tɔsisia me dzi kple dzidzɔ. Gake eteƒe madidi o míaƒe ŋutifafa me agblẽ.\nMɔxeɖenua—Xɔse ƒe Dodokpɔ Kple Aɖaŋudzedze\nLe ƒe 1971 me la, General Idi Amin mu dziɖuɖu si nɔ anyi la. Zitɔtɔ gã aɖe ɖo Jinja, eye míenɔ ti nom le míaƒe abɔa me esime nya si megblɔ le gɔmedzedzea la dzɔ. Le ƒe si kplɔe ɖo me la, wonya Asiatɔ gbogbo siwo nɔ afima. Amedzro geɖewo tiae be yewoadzo, eye amewo kpe fu vevie le sukudede kple dɔnɔkɔdzi nyawo me ŋutɔ. Emegbe woɖe gbeƒã kã be woxe mɔ ɖe Yehowa Ðasefowo nu. Esi Sukudede Dzikpɔƒea tsi dzi ɖe míaƒe dedienɔnɔ ŋu ta la, woɖe mí yi fiadua si nye Kampala me. Ʋuʋu sia ɖe vi na mí le mɔ eve nu. Womenya mí tututu le Kampala o eyata míete ŋu yina gbɔna le ablɔɖe me. Dɔ geɖe hã nɔ anyi woawɔ le hamea me kple le gbeadzi siaa.\nMía kple Brian kple Marion Wallace kpakple wo vi eveawo nɔ nɔnɔme ɖeka tɔgbe me, eye woawo hã tiae be yewoanɔ Uganda. Míekpɔ dzidzɔ le anyinɔnɔ kpli wo me esime míesubɔ ɖekae le Kampala Hamea me le ɣeyiɣi sesẽ siawo me. Nudzɔdzɔ siwo míexlẽ tso mía nɔvi siwo le subɔsubɔm le mɔxeɖenu te le du bubuwo me ŋu la va zu dzideƒo tɔxɛ na mí. Míekpena le ƒuƒoƒo suewo me, eye zi ɖeka le ɣletia me la, míeƒoa ƒu le agbɔsɔsɔ gã me le Entebbe Botanical Gardens, abe kplɔ̃ɖoɖo aɖe mee míele gome kpɔm le ene. Mía viwo kpɔe be enye susu nyui aɖe ŋutɔ.\nEle na mí be míaɖɔ ŋu ɖo le alesi míele gbeƒãɖeɖedɔa wɔmee ŋu. Ŋku ate ŋu anɔ yevu siwo yiaa Ugandatɔwo ƒe aƒewo me ŋu bɔbɔe. Eyata fiasewo, aƒe gãwo, kple hehenaƒe aɖewo va zu míaƒe anyigbamamawo. Mɔnu ɖeka si mezãna le fiasewo me enye be mabia nane si menya be megali o la ta, abe sukli alo mɔli ene. Ne fiasetɔa fa konyi le nusi le dzɔdzɔm le dukɔa me ta la, ke meƒoa nu tso Fiaɖuƒegbedasia ŋu nɛ. Mɔnu sia ɖe vi ŋutɔ. Ɣeaɖewoɣi ne megatrɔ yi fiasea me va yi dzeɖoɖoa dzi megbe la, mekpɔa nuhiãhiã siwo nɔ vevem la ƒlena tsɔ dzonae.\nLe esia katã me la, ʋunyaʋunya nɔ edzi yim le afisiafi. Esi ƒomedodo si nɔ Uganda kple Britain dome gagblẽ ɖe edzi ta la, dziɖuɖumegãwo megawɔ nye dɔwɔɖoɖoa yeyee nam o. Eyata le Uganda nɔnɔ ƒe enyi megbe, le 1974 me la, ɣeyiɣia de na míawo hã azɔ be mía nɔviawo natsɔ blanuiléle ado hedenyuie na mí. Gake dutanyanyuigbɔgblɔ ƒe dzo si le mía me nu metsi o.\nMíeʋu Yi New Guinea\nLe January 1975 me la, míezã mɔnukpɔkpɔ si ʋu ɖi na mí la yi ɖawɔ dɔ le Papua New Guinea. Aleae míaƒe subɔsubɔdɔ si míewɔ le Pacific nuto sia me dzidzɔtɔe ƒe enyi la dze egɔmee. Nu nyui kple viɖe geɖe do tso anyinɔnɔ kple nɔviawo kpakple dɔwɔwɔ kpli wo le subɔsubɔdɔa me la me.\nMíaƒe ƒomea ɖoa ŋku míaƒe anyinɔnɔ le Papua New Guinea dzi le dramawo koŋ ta—Biblia me dramawoe mewɔnɛ. Ƒe sia ƒe la míekpea asi ɖe dzadzraɖo ɖe nutome gã takpekpe me dramawo ŋu, eye enye dzidzɔɣi ale gbegbe! Dzi dzɔ mí le anyinɔnɔ kple ƒome geɖe siwo tsɔ ɖe le gbɔgbɔmenuwo me me, eye esia kpɔ ŋusẽ nyui ɖe mía vinyɔnuviawo dzi. Mía vinyɔnu tsitsitɔ, Sara ɖe mɔɖela vevi si ŋkɔe nye Ray Smith, eye woa kpli siaa subɔ abe mɔɖela veviwo ene le afisi te ɖe Irian Jaya (si nye Papua fifia, le Indonesia nuto me) ƒe liƒo ŋu. Wonɔ bexɔ aɖe me le kɔƒea me, eye Sara gblɔ be ɣeyiɣi si yezã le dɔ sia wɔwɔ me nye hehexɔɣi nyui aɖe na ye.\nTɔtrɔ ɖe Nɔnɔme Siwo Nɔ Tɔtrɔm Ŋu\nLe ɣeyiɣi siawo me la, dzinyelawo hiã na dzikpɔkpɔ geɖe wu. Be dzinyelawo nana míatrɔ yi England teƒe la, wolɔ̃ be yewoava nɔ mía gbɔ boŋ, eye mí katã míeʋu yi Australia le ƒe 1983 me. Wonɔ nɔvinyenyɔnu Daphne, si kpɔtɔ nɔ Japan hã gbɔ ɣeyiɣi aɖe. Esi dzinyelawo va ku emegbe la, mía kple Ann míeɖoe be míaƒo mía ɖokui ɖe gbesiagbe mɔɖeɖedɔa me, eye esia na mɔnukpɔkpɔ si mevɔ̃na na vie la su asinye.\nMíedze mɔɖeɖedɔa wɔwɔ gɔme eteƒe medidi o ko woyɔ mí be míava wɔ nutome sue dzikpɔkpɔdɔ. Tso keke nye ɖevime ke la, mebua nutome sue dzikpɔla ƒe sasrãkpɔ ɣeyiɣi tɔxɛe. Fifia mezu nutome sue dzikpɔla. Enye dɔ sesẽtɔ kekeake míewɔ kpɔ le míaƒe agbe me, gake enuenu la, Yehowa kpena ɖe mía ŋu le mɔ aɖewo siwo teƒe míekpɔ kpɔ o nu.\nEsi Nɔviŋutsu Theodore Jaracz va srã Australia alɔdzedɔwɔƒea kpɔ le ƒe 1990 me la, míebiae ne wòagblɔ eƒe susu na mí nenye be ekpɔ be míetsi akpa asubɔ abe ɣeyiɣiawo katã ƒe subɔlawo ene le duta. Ebia be: “Aleke miekpɔ le Solomon Islands yiyi ŋu?” Eyata mlɔeba la esi mía kple Ann míenɔ míaƒe ƒe 50-awo me la, míeɖo ta afisi míava wɔ míaƒe dutanyanyuigbɔgblɔdɔ gbãtɔ si wode asi na mí le le ɖoɖoa nu.\nSubɔsubɔ le “Ƒukpo Dodzidzɔnameawo Dzi”\nWonya Solomon Islands be wonye Ƒukpo Dodzidzɔnamewo, eye míaƒe subɔsubɔ le afisia ƒe ewo kple edzivɔ nye dzidzɔɣi nyateƒe. Mía kple Ann míeva kpɔ alesi nɔviŋutsu kple nɔvinyɔnu siwo le Solomon Islands nyoa dɔmee esi menɔ nutome gã dzikpɔkpɔdɔa wɔm. Amedzro si wowɔ na mí la wɔ dɔ ɖe mía dzi ŋutɔ, eye amesiame gbɔa dzi ɖi ne mele agbagba dzem be maɖe nu me na wo le afima ƒe gbe si nye Solomon Islands tɔwo ƒe Pidgingbe—si nye xexeame ƒe gbegbɔgblɔ si si nyagbewo mele fũ o la dometɔ ɖeka—si mesusuna be menɔ dodom kpem la me.\nEsi míenya ɖo Solomon Islands megbe kpuie la, tsitretsiɖeŋulawo dze agbagba be yewoaxe mɔ ɖe míaƒe Takpexɔ zazã nu. Anglikan sɔlemeha tsɔ nya ɖe Yehowa Ðasefowo ŋu be míaƒe Takpexɔ yeye si wotu le Honiara ge ɖe yewoƒe anyigba me. Esi dziɖuɖua de wo dzi ta la, míegbugbɔ tsɔ nyaa yi Ʋɔnudrɔ̃ƒe Kɔkɔtɔ. Nyagbugbɔgadrɔ̃a me tsonue afia ne wòahiã be míakaka míaƒe Takpexɔ yeye si me ame 1,200 ate ŋu anɔ la.\nWohe nyaa le ʋɔnudrɔ̃ƒea kwasiɖa blibo. Dada gbɔgbɔ aɖe ɖo woƒe senyalaa me esime wòte nya si wotsɔ ɖe mía ŋu la gbɔgblɔ. Emegbe míaƒe senyala, Nɔviŋutsu Warren Cathcart si tso New Zealand, tsɔ numeɖeɖe siwo ɖea kpe vevie ɖe nyateƒea ɖe go tsɔ te fli ɖe tsitretsiɖeŋulawo ƒe nyawo me. Kaka Fiɖa naɖo la, ʋɔnudrɔ̃nya dodzidzɔnamea kaka de didiƒe, eye sɔlememegãwo, dziɖuɖumegãwo, kple mía nɔvi Kristotɔwo va ɖi anyi ɖe ʋɔnudrɔ̃ƒea. Meɖo ŋku vodada si ʋɔnudrɔ̃lawo wɔ le agbalẽ dzi la dzi. Exlẽ be: “Solomon Islands Dziɖuɖua kpakple Melanesia Sɔlemeha la kpe kple Yehowa.” Míeɖu dzi.\nKe hã, tomefafa si nɔ Ƒukpo Dodzidzɔnamea dzi la menɔ anyi didi o. Mía kple Ann míegakpɔ mía ɖokuiwo le asrafo dziɖuɖumulawo ƒe ʋunyaʋunya kple ŋutasẽnu wɔwɔ me ake. Gbevovodolawo dome masɔmasɔ he dukɔmeviʋa vɛ. Le June 5, 2000 dzi la, womu dziɖuɖua ƒu anyi eye avuwɔha siwo lé lãnuwo ɖe asi la xɔ dugã la. Míaƒe Takpexɔa va nye afisi amesiwo wonya de gbe la va nɔ kwasiɖa aɖewo. Ewɔ nuku na dziɖuɖumegãwo be mía nɔvi Kristotɔ siwo tso gbevovodola akpa evea siaa me nɔ Takpexɔa me le ŋutifafa me. Ðaseɖiɖi nyui ŋutɔ aɖee wònye!\nAvuwɔha la gɔ̃ hã de bubu Yehowa Ðasefowo ƒe akpaɖekedzimademade ŋu. Esia na be míete ŋu ɖe kuku na asrafomegã ɖeka be wòaɖe mɔ woatsɔ agbatsɔʋu si me agbalẽ kple nuhiahiã bubuwo le la ayi na nɔvi siwo xaxa ɖe asrafo akpa kemɛ tɔwo gbɔ. Esi míeke ɖe ƒome siwo klã ɖa tso mía gbɔ ɣleti aɖewo ŋu la, aɖatsi yɔ amesiame ƒe ŋku dzi.\nNu Geɖewo Li si Ta Míada Akpe Ðo\nNe míebu alesi míaƒe agbenɔnɔ yii le Yehowa subɔsubɔ me ŋu la, nu geɖe li si ta míada akpe ɖo. Abe dzilawo ene la, míekpɔ dzidzɔ be mía vinyɔnuwo kple wo srɔ̃wo, Ray kple John yi edzi le Yehowa subɔm nuteƒewɔwɔtɔe. Wokpe ɖe mía ŋu ŋutɔ le míaƒe dutanyanyuigbɔgblɔdɔa me.\nƑe 12 enye esia si mɔnukpɔkpɔ su mía kple Ann si míele subɔsubɔm le Solomon Islands ƒe alɔdzedɔwɔƒea, eye le ɣeyiɣi siawo me la, míekpɔ Fiaɖuƒegbeƒãɖela siwo le Solomon Islands dzi ɖe edzi zi gbɔ zi eve, ɖo ame 1,800 kple edzivɔwo. Mɔnukpɔkpɔ bubu gasu asinye nyitsɔ laa be mede Alɔdzekɔmitimetɔwo ƒe Suku le Patterson, New York. Nyateƒee, míekpɔ viɖe kple yayra geɖe le agbe me le dutanyanyuigbɔgblɔ ƒe dzo si nɔ mía me léle ɖe asi ta.\n^ mm. 10 Kpɔ nyati si nye “We Did Not Procrastinate” (Míehe Megbelele O) si dze le Eŋlisigbe me Gbetakpɔxɔ, January 15, 1977 me.\nLe míaƒe Srɔ̃kpegbe dzi, 1960\nLe Uganda, Stanley kple Esinala Makumba nye amesiwo gbɔ míekpɔ dzideƒo geɖe tsoe\nSara yina ɖe aƒelika aɖe ƒe agbadɔ me\nMetaa nu be wòakpe ɖe ŋunye mate ŋu afia nu Solomon Islands tɔwo\nKpekpewo dede le saɖeaga hame aɖe si le Solomon Islands me\nMíaƒe ƒomea egbea\nƉoe Ɖe Amewo Ɖoe Ɖe Amewo Woyram Ŋutɔ Ðe Dutanyanyuigbɔgblɔ Ƒe Gbɔgbɔ Me Léle Ðe Asi Ta\nw04 1/1 axa 22-27


Yeremia 43 - Holy Bible [Ewe Bible 1913] - (Yer 43)\nEsi Yeremya wu Yehowa, woƒe Mawu la ƒe nya, siwo katã Yehowa, woƒe Mawu, de asi nɛ ɖo ɖe wo la gbɔgblɔ na dukɔ blibo la nu vo la,\nAzarya, Hosaya vi, kple Yoxanan, Kareax vi kpakple ŋutsu vlowo katã gblɔ na Yeremya bena: Alakpa dam nèle; menye Yehowa, mía Mawu, ye ɖo wò ɖa gblɔ bena: Migayi Egipte ɖanye amedzro le afima o;\nke boŋ Barux, Neriya vi la le ʋu yɔm ɖe tewò ɖe mía ŋu, ne woatso mí ade asi na Kaldeatɔwo, ne woawu mí, eye woaɖe aboyo mí ayi Babel.\nEye Yoxanan, Kareax vi, kple aʋafiawo katã kpakple dukɔ blibo la meɖo to Yehowa ƒe gbe, be woatsi Yuda-nyigba dzi o.\nTete Yoxanan, Kareax vi, kple aʋafiawo katã kplɔ Yuda ƒe ame susɔea, siwo katã trɔ gbã tso dukɔwo katã dome, afisi wokaka hlẽ ɖo, be yewoava ana Yuda-nyigba dzi,\nŋutsuwo, nyɔnuwo kple ɖeviwo, fia vinyɔnuwo kple amesiwo katã fia ŋu srafowo ƒe amegã Nebuzaradan gblẽ ɖi ɖe Gedalya, Safan vi Axikam ƒe vi si me la, hekpe ɖe nyagblɔɖila Yeremya kple Barux, Neriya vi la ŋu,\neye wodzo yi Egipte-nyigba dzi, elabena wogbe toɖoɖo Yehowa ƒe gbe, eye wova Taxpanxes.\nEye Yehowa ƒe gbe va na Yeremya le Taxpanxes bena:\nTso kpe gãwo naɖi ɖe Farao ƒe aƒe, si le Taxpanxes la ƒe mo nu le anyikpe, siwo woɖo anyigba la te le Yuda-ŋutsuwo ŋku me,\neye nagblɔ na wo bena: Ale Yehowa Zebaot, Israel ƒe Mawu la, gblɔ esi: Mado woaɖakplɔ nye dɔla Babel-fia Nebukadnezar vɛ, ali eƒe fiazikpui ɖe kpe, siwo meɖi la dzi, eye wòakeke eƒe fiakuntruwo ɖe wo dzi.\nAva si Egipte-nyigba, eye wòatsɔ nusi nye ku tɔ la, ade asi na ku, nusi nye aboyo tɔ la, ade asi na aboyo, eye nusi nye yi tɔ la, ade asi na yi.\nMado dzo ɖe Egipte-mawuwo ƒe me, eye wòatɔ dzo wo ahaɖe aboyo wo, ado Egipte-nyigba, abe alesi lãkplɔvi ɖoa awu ʋlayae ene, eye wòadzo le ŋutifafa me.\nAgbã sɔti, siwo le Bet-Semes le Egipte-nyigba dzi, eye wòala dzo Egipte-mawuwo ƒe xɔwo.


Nu Kae Nye Alakpanuwɔwɔ? Ðe Alakpanuwɔwɔ Nu Ava Yia?\nGBE BUBU Acholi Afrikaans Albanian Amharic Arabic Armenian Aymara Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chokwe Cibemba Cinyanja Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Guarani Haitian Creole Hausa Hebrew Hiligaynon Hmong (Ɣi) Hungarian Igbo Iloko Indonesian Isoko Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisi Kongo Korean Krio Lhukonzo Lingala Lithuanian Luganda Lunda Luo Luvale Macedonian Malagasy Maltese Mambwe-Lungu Maya Myanmar Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Quechua (Cuzco) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tajiki Tatar Tetun Dili Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Vietnamese Wolaita Xhosa Yoruba Zande Zapotec (Isthmus) Zulu\nPANAYIOTA tsi le Mediterranea ƒukpoawo dometɔ ɖeka dzi. Eƒo eɖokui ɖe dunyahehe me vevie le eƒe ɖetugbuime. Emegbe eva zu dunyaheha aɖe ƒe agbalẽŋlɔla le kɔƒe si me wònɔ me. Eyia amewo gbɔ tso aƒe me yi aƒe me ɖadea dzi ƒo na wo be woadzɔ ga atsɔ ado alɔ dunyahehaa. Gake emegbe dzi va ɖe le Panayiota ƒo. Nu si tae nye be ƒometɔwo dzi dede, nɔƒe gã didi, dzrehehe kple ŋuʋaʋã xɔ aƒe ɖe dunyahehaa me togbɔ be woyɔa wo nɔewo be zɔhɛ hã.\nƑome aɖe si me tɔwo doa vevie mawusubɔsubɔ mee wodzi Daniel ɖo le Ireland. Gake ewɔ nublanui ŋutɔ be alakpanu sɔŋ koe nunɔlawo wɔna; eɖo ŋku edzi be wonoa aha geɖe, wodaa tsatsa eye wofia ga si hameviwo dzɔna, evɔ wonɔa gbɔgblɔm nɛ be ne ewɔ nu vɔ̃ la, ayi dzo mavɔ me.\nJeffery zã ƒe geɖe tsɔ do boblo dukɔwo dome melisitsala siwo le United Kingdom (Royaume-Uni) kple Amerika ƒe adzɔnuwo eye wòdzraa wo na wo. Eɖo ŋku edzi be ɣeaɖewoɣi la, asisiwo kple asitsala siwo hã wɔa dɔ ma ke la wɔa nu fitifitiwo le nuwɔwɔ kple dziɖuɖumegãwo me. Wodaa alakpa hetoa mɔ ɖe sia ɖe dzi vivia nu me na dziɖuɖumegãwo ale be yewoƒe asi nasu asitsatsa ƒe mɔnukpɔkpɔwo dzi.\nNublanuitɔe la, nuwɔna siawo bɔ egbea ŋutɔ. Alakpanuwɔwɔ bɔ ɖe amegbetɔwo ƒe nuwɔna ɖe sia ɖe kloe me egbea, eɖanye dunyahehe, mawusubɔsubɔ alo asitsanyawo me o. Eya ta esɔ ŋutɔ be Eŋlisigbe me nya si gɔme woɖe be “alakpanuwɔla” la tso Helagbe me nya si fia dutoƒonuƒola alo fefewɔla si ɖɔa amemo la me. Emegbe la, wova zãa nya sia na ame sia ame si wɔa ayemenu kple susu be yeaflu amewo alo adi eya ŋutɔ ƒe viɖe.\nMenye ɖeko alakpanuwɔwɔ tea ŋu dea abi amewo ƒe seselelãme ŋu ko evɔ o, ke enana woxaa nu, wodoa dziku eye wonɔa vevesese dzi. Nuxaxa si gbegbe wòdona na wo la wɔnɛ be wobiana be: “Ðe alakpanuwɔwɔ nu ava yia?” Dzidzɔtɔe la, Mawu ƒe Nyaa na míeka ɖe edzi be enu ava yi.\nALE SI MAWU KPLE VIA WOBUA ALAKPANUWƆWƆE\nBiblia na míenya be menye amegbetɔwo domee alakpanuwɔwɔ dzɔ tso o, ke boŋ gbɔgbɔmenuwɔwɔ aɖee zu alakpanuwɔla gbãtɔ. Le ameƒomea ƒe ŋutinya ƒe gɔmedzedze la, Satana Abosam to da aɖe dzi ayetɔe ƒo nu na nyɔnu gbãtɔ, Xawa, abe ɖe wòle nyui dim nɛ ene heflui. (1 Mose 3:1-5) Tso ɣemaɣi la, amegbetɔ geɖewo hã toa ayemɔwo dzi wɔa wo ɖokuiwo ame nyuiwo evɔ wohenye alakpanuwɔlawo, eye wowɔa esia kple susu be yewoaflu amewo alo adi woawo ŋutɔwo ƒe viɖe.\nEsime alakpasubɔsubɔ ƒe mɔ̃ ɖe blema Israel dukɔa eye wova nɔ alakpanu wɔm le mawusubɔsubɔ me la, Mawu xlɔ̃ nu wo tso emetsonua ŋu zi geɖe. Yehowa Mawu to nyagblɔɖila Yesaya dzi gblɔ be: “Dukɔ sia vaa gbɔnye kple woƒe nu, eye wotsɔ woƒe nuyiwo dea bubu ŋunye, ke woƒe dzi te ɖa xaa tso gbɔnye.” (Yesaya 29:13) Esi wogbe be yewomatrɔ le yewoƒe mɔ vɔ̃wo dzi o la, Mawu ɖe mɔ dukɔ sesẽwo va tsrɔ̃ Israel-viwo ƒe du kɔkɔe Yerusalem kple eƒe gbedoxɔa; ewɔ esia zi gbãtɔ to Babilontɔwo dzi, le ƒe 607 Do Ŋgɔ Na Yesu (D.Y.) me, eye zi evelia, eto Roma-srafowo dzi tsrɔ̃e gbidii le ƒe 70 Kristotɔwo Ŋɔli (K.Ŋ.) me. Eme kɔ ƒãa be Mawu meɖea mɔ ɖe alakpanuwɔwɔ ŋu ɖaa o.\nGake Mawu kple Via, Yesu, siaa dea asixɔxɔ gã aɖe amegbetɔ siwo wɔa nuteƒe heɖia anukware la ŋu. Le kpɔɖeŋu me, esi Yesu dze eƒe subɔsubɔdɔa gɔme teti la, ŋutsu aɖe si ŋkɔe nye Nataniel te ɖe eŋu. Esi Yesu kpɔe la, egblɔ be: “Kpɔ ɖa, Israel-vi akuakua, si me alakpa aɖeke mele o ye nye esi.” (Yohanes 1:47) Nataniel sia si wogayɔna be Bartolomeo la va zu Yesu ƒe apostolo 12-awo dometɔ ɖeka.—Luka 6:13-16.\nYesu kpɔ vovo ɖe eyomedzelawo ŋu eye wòna wonya ale si Mawu bua nuwo ŋui. Ena wokpɔe be mele be woanye alakpanuwɔlawo o. Yesu bu fɔ subɔsubɔhaŋgɔnɔla siwo nɔ anyi ɣemaɣi la vevie le woƒe alakpanuwɔnawo ta tsɔ xlɔ̃ nu wo. Bu woƒe nuwɔnawo dometɔ aɖewo ŋu kpɔ.\nWoɖea woƒe “dzɔdzɔenyenye” fiana le amewo ŋkume. Yesu gblɔ na eƒe nyaselawo be: ‘Mikpɔ mia ɖokui dzi nyuie be miagaɖe miaƒe dzɔdzɔenyenye afia le amewo ŋkume be woakpɔ . . . abe ale si alakpanuwɔlawo wɔna ene o.’ Egblɔ na wo hã be woƒe dɔmenyonunanawo “nanɔ ɣaɣla,” si fia be woagawɔe be amewo nakpɔ o. Ele be woado gbe ɖa le ɣaɣlaƒe, ke menye le amewo ŋkume be woakpɔ o. Esia awɔe be woƒe mawusubɔsubɔ nanye vavãtɔ eye ye Fofo hã akpɔ ŋudzedze ɖe wo ŋu.—Mateo 6:1-6.\nWolɔ̃a vodadadidi le amewo ŋu. Yesu gblɔ be: “Alakpanuwɔla! Ðe atikpo la ɖa le wò ŋutɔ wò ŋku dzi gbã, ekema àte ŋu akpɔ nu nyuie aɖe ati fefee si le nɔviwò ƒe ŋku dzi.” (Mateo 7:5) Ne ame aɖe hea susu yia amewo ƒe vodada dzi evɔ eya ŋutɔ ƒe vodadawo lolo wu la, efia be ele eɖokui wɔm ame dzɔdzɔe wu ale si wòle ŋutɔŋutɔ. Elabena nyateƒeae nye be, amegbetɔwo “katã wɔ nu vɔ̃, eye wometea ŋu ɖoa Mawu ƒe ŋutikɔkɔe la gbɔ o.”—Romatɔwo 3:23.\nWoɖoa tame vɔ̃ ɖe ame ŋu. Gbe ɖeka, Farisitɔwo ƒe nusrɔ̃lawo kple Herodes habɔbɔ me nɔlawo te ɖe Yesu ŋu hebia nyae tso adzɔxexe ŋu. Wogblɔ numevivinyawo na Yesu ale: “Nufiala, míenyae be ètoa nyateƒe, èfiaa Mawu ƒe mɔ la le nyateƒe me.” Eyome wotre mɔ̃ nɛ esi wobiae be: “Ðe se ɖe mɔ be míaxe adzɔ na Kaisaro loo alo se meɖe mɔ o?” Yesu ɖo eŋu be: “Alakpanuwɔlawo, nu ka tae miele mɔ̃ trem nam?” Esɔ nyuie be Yesu yɔ wo be alakpanuwɔlawo, elabena menye ɖe wole ŋuɖoɖo dim na woƒe nyabiasea o, ke boŋ agbagba dzem wonɔ be yewoatsɔ “eya ŋutɔ ƒe nyagbɔgblɔ atre mɔ̃ nɛ alée.”—Mateo 22:15-22.\n‘Lɔlɔ̃ si tso dzi dzadzɛ kple dzitsinya nyui kpakple xɔse si me alakpa mele o me’ la nɔa Kristotɔ vavãwo si na wo nɔewo.—1 TIMOTEO 1:5\nEsi woɖo Kristo hamea anyi le ƒe 33 K.Ŋ. ƒe Pentekoste ŋkekea dzi la, Kristotɔwo wɔ nu le nyateƒetoto kple anukwareɖiɖi me. Kristotɔ vavãwo ku kutri vevie be yewoaɖe asi le alakpanuwɔwɔ ƒomevi ɖe sia ɖe ŋu. Le kpɔɖeŋu me, Petro si nye apostolo 12-awo dometɔ ɖeka la de dzi ƒo na ehati Kristotɔwo be ‘woaɖo to nyateƒea, ale be nɔvilɔlɔ̃ si me alakpa mele o nanɔ wo dome.’ (1 Petro 1:22) Apostolo Paulo hã de dzi ƒo na eƒe dɔwɔhatiwo be, ‘lɔlɔ̃ si tso dzi dzadzɛ kple dzitsinya nyui kpakple xɔse si me alakpa mele o me’ la nanɔ wo si na wo nɔewo.—1 Timoteo 1:5.\nŊUSẼ SI LE MAWU ƑE NYAA ŊU\nŊusẽ le Yesu kple apostoloawo ƒe nufiafia siwo le Biblia me la ŋu egbea abe ale si ko wònɔ le ƒe alafa gbãtɔ me ene. Apostolo Paulo ŋlɔ tso esia ŋu be: “Mawu ƒe nya la le agbe, eye ŋusẽ le eŋu, eye wòɖana wua yi nuevee sia yi nuevee, eye wòƒona ɖe ame yi ɖamaa keke luʋɔ kple gbɔgbɔ me, kpakple ƒunukpeƒewo kple ƒutomemi me, eye wòtea ŋu dzea si tamesusuwo kple dzimedidiwo.” (Hebritɔwo 4:12) Esi ame geɖe va srɔ̃ Biblia eye wodze agbagba be yewoanɔ agbe ɖe eƒe nufiafiawo nu la, esia kpe ɖe wo ŋu woɖe asi le alakpanuwɔwɔ ŋu eye wotoa nyateƒe heɖia anukware. Bu ale si esia nye nyateƒe le ame etɔ̃ siwo ŋu míeƒo nu tsoe le gɔmedzedzea gome la ŋu kpɔ.\n“Mekpɔe be amewo lɔ̃ wo nɔewo tso dzi me eye wotsɔ ɖe le eme na wo nɔewo vavã.”—PANAYIOTA\nNuwo va trɔ le Panayiota ƒe agbe me esi wokpee be wòade Biblia-nusrɔ̃ƒe le Yehowa Ðasefowo ƒe Fiaɖuƒe Akpata me, eye wòlɔ̃ yi. Esi wòyi la, ekpɔe be ame aɖeke meɖe eƒe dzɔdzɔenyenye fia le amewo ŋkume be woakpɔ o. Eya ta egblɔ be: “Le afi ma la, mekpɔe be amewo lɔ̃ wo nɔewo tso dzi me eye wotsɔ ɖe le eme na wo nɔewo vavã. Le ƒe gbogbo siwo metsɔ nɔ dunyahehaa me la, nyemekpɔ esia tɔgbi kpɔ o.”\nPanayiota dze Biblia-sɔsrɔ̃ gɔme eye wòyi edzi va xɔ nyɔnyrɔ zu Yehowa Ðasefo. Ƒe 30 ye nye esi va yi. Azɔ egblɔ be: “Tso esime mete gbeƒãɖeɖe tso Mawu Fiaɖuƒea, si ɖeɖe ko ate ŋu ana dzɔdzɔenyenye naxɔ aƒe ɖe xexea me ŋu la, taɖodzinu vavã va le nye agbe ŋu, gake menɔ alea esime meyina amewo gbɔ tso aƒe me yi aƒe me henɔ dunyahehaa dom ɖe ŋgɔ o.”\n“Mekpɔe be masɔ be manɔ alakpanu wɔm le hati Kristotɔwo ŋkume o.”—DANIEL\nDaniel yi ŋgɔ le Kristo hamea me eye wova de dɔ aɖewo esi le hamea me. Ƒe ʋɛ aɖewo megbe la, eɖe afɔ gbegblẽ aɖe eye eƒe dzitsinya va nɔ fu ɖem nɛ. Egblɔ be: “Ne meɖo ŋku alakpanuwɔwɔ siwo teƒe mekpɔ le sɔlemeha si me menɔ tsã dzi la, mekpɔe be nu bubu aɖeke meli mawɔ tsɔ wu be maɖe asi le dɔ siwo wode asi nam le hamea me la ŋu o. Mekpɔe be masɔ be manɔ alakpanu wɔm le hati Kristotɔwo ŋkume o.”\nDzidzɔtɔe la, esi Daniel ɖɔ afɔ gbegblẽ si wòɖe la ɖo vɔ la, ekpɔe be yesu te azɔ be yeagate ŋu awɔ hamea me dɔ siwo yewɔna tsã la kple dzitsinya nyui, eye esi wogatsɔ dɔawo de esi la, elɔ̃ faa xɔ wo. Ame siwo subɔa Mawu alakpanuwɔwɔ manɔmee dome koe woate ŋu akpɔ nyateƒetoto ƒe kpɔɖeŋu wɔdɔɖeamedzi sia le. Wosrɔ̃ ale si ‘woaɖe atikpo ɖa’ le woawo ŋutɔwo ƒe ŋku dzi gbã, hafi agblɔ na wo havi be nena ‘yewoaɖe ati fefee’ si le eƒe ŋku dzi la nɛ.\n‘Mekpɔe be nyemagate ŋu anye asitsala nukpoloeƒola kple ameflula o. Biblia ƒe nufiafiawo wɔ dɔ ɖe dzinye vevie, eye woʋãm mewɔ tɔtrɔ.’—JEFFERY\nJeffery si wɔ asitsadɔ ƒe geɖe la gblɔ be: “Esi meva se Biblia ƒe nufiafiawo gɔme nyuie la, mekpɔe be nyemagate ŋu anye asitsala nukpoloeƒola kple ameflula si toa mɔ ɖe sia ɖe dzi xɔa asitsadɔ o. Biblia ƒe nufiafia siwo wɔ dɔ ɖe dzinye vevie, siwo ʋãm mewɔ tɔtrɔ la dometɔ ɖekae nye nya si Lododowo 11:1 gblɔ na mí be, ‘nudanu amebatɔ nye ŋunyɔ na Yehowa.’” Ɛ̃, to vovo na ame siwo ɖo tame vɔ̃ ɖe Yesu ŋu hafi bia nyae la, Jeffery va srɔ̃e be ele be yeawɔ nu kple hati Kristotɔwo kpakple ame bubuwo alakpanuwɔwɔ manɔmee.\nYehowa Ðasefo miliɔn geɖe siwo le xexea me godoo la dzea agbagba be yewoawɔ nu siwo yewosrɔ̃ le Biblia me la dzi. Wokua kutri vevie be yewoado “amenyenye yeye si wowɔ le Mawu ƒe lɔlɔ̃nu nu le dzɔdzɔenyenye kple nuteƒewɔwɔ vavãtɔ me la.” (Efesotɔwo 4:24) Míele dzi dem ƒo na wò be nàku nu me le Yehowa Ðasefowo ŋu ne nànya ame si ƒomevi wonye, woƒe dzixɔsewo kple ale si woate ŋu akpe ɖe ŋuwò nàsrɔ̃ nu tso xexe yeye si ƒe ŋugbe Mawu do la ŋu. “Dzɔdzɔenyenye anɔ” xexe ma me, eye alakpanuwɔwɔ nu ayi tegbee.—2 Petro 3:13.


Psalmowo 146 - Holy Bible [Ewe Bible 1913] - (Psa 146)\nMikafu Yehowa! Nye luʋɔ, kafu Yehowa!\nMakafu Yehowa, ŋkeke alesi mele agbe; madzi kafukafuha na nye Mawu, ŋkeke alesi meli.\nMigaɖo ŋu ɖe amegãwo, amegbetɔvi, siwo mate ŋu axɔ na ame o la ŋu o!\nWoayra amesi Yakob ƒe Mawu la nye xɔname na, amesi ƒe mɔkpɔkpɔ le Yehowa, eƒe Mawu la dzi;\neya, amesi wɔ dzi kple anyi, atsiaƒu kple nusiwo katã le eme, eya, amesi léa nuteƒewɔwɔ me ɖe asi tegbee;\neya, amesi tsona na amesiwo wote ɖe anyi, eye wònaa abolo dɔwuitɔwo. Ye howa ɖea ga gatɔwo.\nYehowa naa ŋkuagbãtɔwo kpɔa nu, Yehowa fɔa amesiwo wobɔbɔ ɖe anyi la, ɖe tsitrenu, Yehowa lɔ̃a ame dzɔdzɔewo.\nYehowa enye fia tegbee, Zion, wò Mawu le dzidzimewo katã me! Mikafu Yehowa!


Atikezazã Madzemadzee—Egbɔkpɔnu Li!\nNyɔ! | 2001-07-08\nGBE BUBU Albanian Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greenlandic Hungarian Icelandic Igbo Indonesian Italian Japanese Korean Latvian Lithuanian Myanmar Norwegian Papiamento (Curaçao) Polish Portuguese Punjabi Romanian Russian Samoan Sepedi Setswana Slovak Slovenian Spanish Swahili Swedish Thai Turkish Ukrainian Urdu\n“WOKPƆ Cocaine Gbogbo Aɖewo Siwo Wotsɔ Gbã Dee le Weingoewo Me.” Nyadzɔdzɔgbalẽ me nyati si kplɔ tanya ma ɖo gblɔ alesi kpovitɔ siwo le Johannesburg, South Africa, ɖo asi meli me nugo aɖe si me wode Anyiehe Amerika weingoe 11,600 dzii. Wotɔtɔ weinawo kple cocaine siwo anɔ kilogram 150 va ɖo 180. Woxɔe se be esiae nye cocaine gbogbotɔ kekeake si wotsɔ gbã de ge ɖe dukɔa me kpɔ va ɖo ɣemaɣi.\nTogbɔ be nusi ŋu woke ɖo dze abe dzidzedzekpɔkpɔ ene hã la, nyateƒeae nye be atike manɔsenu siwo le xexeame godoo ƒe alafa memama 10 va ɖo 15 dzi koe kpovitɔwo te ŋu ɖoa asii. Nublanuitɔe la, nusia sɔ kple gbe wuwlui vɔ̃ɖi si ta abɔdzikpɔla lã gake wògblẽ eƒe kea ɖe to me.\nViɖe gã si wokpɔna le atike muamewo me doa kplamatse dziɖuɖu ƒe agbagbadzedze be yeaxe mɔ ɖe ewɔwɔ kple edzadzra nu. Le United States ɖeɖe dzaa la, ga si wobu be wokpɔna tsoa atike manɔsenuwo dzadzra me ƒe sia ƒe nye dɔlar biliɔn geɖe. Ne míebu ga gã si wokpɔna le eme ŋu la, mewɔ nuku o be kpovitɔwo kple dziɖuɖumegãwo, kpakple amesiwo le ɖoƒe kɔkɔwo gɔ̃ hã, te ŋu daa sea dzi bɔbɔe.\nThe Guardian Weekly nyadzɔdzɔgbalẽ ƒe nuŋlɔla Alex Bellos ka nya ta le Brazil be le numekuku si dukɔa ƒe sewɔtakpekpe wɔ nu la, “sewɔtakpekpe gã me tɔ etɔ̃, sewɔtakpekpe sue me tɔ 12 kpakple dudzikpɔla etɔ̃ ƒe ŋkɔwo . . . dze le ame 800 kple edzivɔ siwo wosusu be wole nuvlowɔha me kple be wotsaa atike muamewo ƒe asi le Brazil la dome.” Wokpɔ “kpovitɔwo, senyalawo, asitsalawo kple agbledela siwo tso nuto 27-awo dometɔ 17 me” la hã ƒe ŋkɔwo le eme. Dunyahehefialagã aɖe si le Brasília Yunivɛsiti gblɔ le nusiawo siwo wode dzesii ŋu be: “Enye fɔbubu gã aɖe na Braziltɔwo ƒe hatsotso ɖesiaɖe.” Míate ŋu agblɔ nya sia tɔgbe ke le nuto geɖe siwo me atike muamewo xɔ aƒe ɖo vevie ŋu. Alesi ne nuwo li la amewo ƒlenɛ gbɔe kuxia tso.\nAlesi ame aɖewo kpɔe be sededewo mete ŋu kpɔ dzidzedze boo o wɔe be woʋlia atike aɖewo ta be se naɖe mɔ ɖe wo ŋu. Susua katã enye be woaɖe mɔ agbɔsɔsɔ via aɖe nanɔ amewo si na woawo ŋutɔ ƒe zazã. Wobui be nusia ana be dziɖuɖu nakpɔ ŋusẽ ɖe edzi bɔbɔe eye woaɖe viɖe gã si atikevɔ̃ɖisitsala gãwo kpɔna dzi akpɔtɔ.\nAme Aɖewo Kpɔ Dzidzedze\nNu muame ƒe ŋusẽ nu tsitsi le lãme na atike muame zãla ate ŋu ana woadzudzɔ ezazã eye emegbe woana woakpɔ lãmesẽ. Nublanuitɔe la, nusi ate ŋu adzɔ enye be ne atikevɔ̃ɖizãla la trɔ yi enɔƒe xoxoa la, woatee kpɔ be wòagatrɔ ɖe atike muamewo zazã ŋu. Nuŋlɔla Luigi Zoja gblɔ nusita wòle alea ɖo be: “Mele bɔbɔe be woagbe nɔnɔme aɖe na ame esime womefiae gɔmeɖose yeye kura o.” Darren si ƒe nya míegblɔ le nyati si do ŋgɔ me kpɔ “gɔmeɖose yeye” si trɔ eƒe agbenɔnɔ. Eɖe eme be: “Mawudzimaxɔsela sesẽ aɖee menye, gake togbɔ be menɔ atike muamewo zazã dzi tso ŋdi vaseɖe zã hã la, meva dze sii mlɔeba be Mawu aɖe li. Le ɣleti eve alo etɔ̃ dome la, medze agbagba be madzudzɔ atike muamewo zazã gake xɔ̃nyewo xea mɔ ɖem. Togbɔ be meganɔ atike muamewo zazã dzi kokoko hã la, meva dze Biblia xexlẽ gɔme enuenu hafi mlɔa anyi. Nyemegadea ha kple xɔ̃nyewo fũ o. Gbeɖeka fiẽ la, mía kple amesi le xɔ me míeno atike muame hemu ŋutɔ. Meƒo nu tso Biblia ŋu nɛ. Le ŋufɔke la, eƒo ka na foa, si nye Yehowa Ðasefo. Efia Ðasefo aɖe si nɔ du si me míenɔ la mí, eye míeyi va kpɔe.\n“Míeɖo dze vaseɖe zã ga 11:00, eye metrɔ dzo kple Biblia-srɔ̃gbalẽ gbogbo aɖewo. Medze Biblia sɔsrɔ̃ gɔme kplii eye medzudzɔ atike muamewo zazã madzemadzee kple atamanono. Anɔ abe ɣleti asieke megbe la, mexɔ nyɔnyrɔ zu Yehowa Ðasefo.”\nAsiɖeɖe le atike muame zazã ŋu mele bɔbɔe o. Michael, amesi ŋu nya míegblɔ va yi le nyati si do ŋgɔ me, gblɔ nɔnɔme sesẽ siwo me wòto esime wòdzudzɔ atike muame si wòzã ƒe 11 sɔŋ be: “Nuɖuɖu nye dɔ nam eye wòna meɖi ku. Mesenɛ le ɖokuinye me be abuiwo le ŋɔyem, fifia kɔna ɖe ŋunye eye mekpɔa keklẽwo ƒoa xlã amewo. Edzroam vevie be magadze atike muamewo zazã gɔme, gake tete ɖe Yehowa ŋu le gbedodoɖa me kple Biblia sɔsrɔ̃ kpe ɖe ŋunye be mete ɖokuinye ɖa le atike muamewo gbɔ o.” Amesiawo siwo zã atike muame tsã madzemadzee la lɔ̃ ɖe edzi be eva hiã vevie be yewoaklã keŋkeŋ tso yewo xɔlɔ̃ tsãtɔwo gbɔ.\nNusitae Amegbetɔ Doa Kpo Nu\nAtike manɔsenu zazã ɖe mɔ gbegblẽ nu nye kuxi gã si le xexeame godoo ƒe akpa aɖe ko. Didi sesẽ aɖe be woawɔ nuvɔ̃, awɔ anyra, kple be woasẽ ŋuta xɔ xexeame katã. Biblia gblɔ be: “Xexeme blibo la katã le vɔ̃ɖitɔ la me.” (Yohanes I, 5:19) Apostolo Yohanes tɔ asi “vɔ̃ɖitɔ” ma dzi le Nyaɖeɖefia 12:9 be: “Eye wotsɔ ʋɔ driba gã, si nye da xoxo la, esi woyɔna be: Abosam kple Satana, amesi nye xexeame katã blela la, ƒu gbe, eye wotsɔe ƒu gbe ɖe anyigba, eye wotsɔ eƒe dɔlawo hã ƒu gbe ɖe anyi hekpe ɖe eŋuti.”\nTsɔ kpe ɖe amegbetɔ ŋutɔ ƒe gbɔdzɔgbɔdzɔ ŋu la, ele nɛ be wòate kame kple futɔ sesẽ sia. Satanae nye amesi na amegbetɔ dze anyi le gɔmedzedzea me. Eɖoe be yeado vlo amegbetɔ ɖe edzi eye be yeatrɔ wo ɖa le Mawu yome. Edze abe amegbetɔ ƒe atike muamewo zazã madzemadzee nye eƒe ayemɔwo dometɔ aɖe. Ele nu wɔm kple dziku ŋutɔ elabena enyae be “vovoɣi vi aɖe ko yekpɔ.”—Nyaɖeɖefia 12:12.\nAleke Mawu Akpɔ Egbɔe?\nBiblia gblɔ amelɔlɔ̃ ƒe ɖoɖo si Wɔla la wɔ be wòatsɔ aɖe amegbetɔƒomea tso woƒe nuvɔ̃menyenye me. Wogblɔ na mi le Korintotɔwo I, 15:22 be: “Alesi amewo katã ku le Adam me la, nenema ke woagbɔ agbe wo katã hã le Kristo me.” Yesu lɔ̃ faa va anyigba dzi va nye amegbetɔ deblibo eye wòtsɔ eƒe anyigbadzigbenɔnɔ sa vɔe be yeaɖe ameƒomea tso nuvɔ̃ kple ku me tsonuwo me.\nNusita míekuna kple amegbetɔ ƒe kuxiwo gbɔ kpɔnu nyanya ʋã ame geɖe hede dzi ƒo na wo be woɖe asi le atike muamewo zazã ŋu. Gake Biblia wɔ geɖe wu kpekpe ɖe ame ɖekaɖekawo ŋu be woaɖu atike muamewo zazã ƒe kuxia dzi. Egblɔ nusi adzɔ ne woɖe Satana ƒe ŋusẽkpɔɖeamedzia ɖa vɔ megbe, kple ne woɖe xexeame ƒe xaxawo katã si me atike muamewo zazã madzemadzee hã le ɖa keŋkeŋ vɔ megbe.\nNyaɖeɖefia ƒe agbalẽa ƒo nu tso “agbetsitɔsisi aɖe, si le dzo sim abe kristalo ene, hele dodom tso Mawu kple Alẽvi la ƒe fiazikpui me” ŋu. (Nyaɖeɖefia 22:1) Kpɔɖeŋutɔsisi sia tsitre ɖi na nusi Mawu na to Yesu Kristo dzi be amegbetɔ nagatrɔ va nɔ agbe deblibo le paradisonyigba dzi. Nyaɖeɖefia ƒo nu tso agbeti siwo le wɔwɔm nyuie le tɔsisia to ŋu hegblɔ be: “Atiawo ƒe aŋgbawo nye dɔyɔgbe na dukɔwo.” (Nyaɖeɖefia 22:2) Kpɔɖeŋu ƒe aŋgba mawo tsi tre ɖi na Yehowa ƒe gbedadaɖoɖo siwo woatsɔ ana amegbetɔwo nade blibo le gbɔgbɔ kple ŋutilã me.\nMlɔeba la, menye atike muamewo zazã madzemadzee si me koe woaɖe amegbetɔ tsoe o, ke woaɖee tso fuɖename kple kuxi bubu ɖesiaɖe si ɖea fu nɛ le nuɖoanyi gblẽku sia me hã me!\n[Aɖaka/Nɔnɔmetata si le axa 9]\nAleke Gbegbee Marijuana Nyoe?\nDukɔ geɖe le susu wɔm be woaɖe mɔ ɖe marijuana-gbe zazã ŋu le se nu, vevietɔ ezazã le atikewɔwɔ me. Wokpɔ be ete ŋu tsia dzigbɔtsɔame si tsoa atikedodoname gbɔ nu, eye kpeɖodziwo fia be ekpena ɖe AIDS dɔléla siwo nuɖuɖu megadzrona o ŋu be woaɖu nu. Wozãnɛ hã tsɔ tsia vevesese nu.\nTogbɔ be amewo mewɔ ɖeka kple nusiwo ŋu woke ɖo le numekukuwo me o hã la, numekuku si ƒe nya wogblɔ le New Scientist magazine me ɖo kpe nusiwo gbea gblẽna dometɔ aɖewo dzi.\nWotsɔ ame aɖewo siwo noa marijuana-gbe gbesiagbe sɔ kple amebubu siwo mezãnɛ nenema gbegbe o le numekuku aɖe si wowɔ le Harvard Yunivɛsiti me. Vovototo sue aɖe ko wokpɔ le susu dodokpɔ gbadzaa ko me. Gake le tenɔnɔ ɖe nɔnɔmewo nu ƒe dodokpɔ aɖe me la, amesiwo noa gbea atraɖii medze agbagba o.\nYunivɛsiti bubu hã do amewo ƒe hatsotso aɖe si me tɔwo noa gbea edziedzi kple bubu aɖe si me tɔwo noa sigaret la kpɔ le ƒe 15 dome. Gbenolawo noa babla etɔ̃ alo ene ŋkeke ɖeka, eye sigaretnolawo noa ati 20 alo esi wu nenema ŋkeke ɖeka. Hatsotso evea siaa me tɔwo ƒe xexlẽme sɔsɔe lé kpedɔ kple dzitodzito me dɔ. Ŋkuléle ɖe woƒe dzitodzitowo ŋu ɖee fia be nu gblẽ le hatsotso evea siaa me tɔwo tɔ ŋu sɔsɔe.\nTogbɔ be gbenolawo menonɛ sɔ gbɔ abe sigaretnolawo ene o hã la, wode dzesii be dzudzɔ si me ami le si dona le babla ɖeka me nye esi le sigaret ɖeka me ƒe teƒe etɔ̃. Gakpe ɖe eŋu la, New Scientist ka nya ta be: “Gbenolawo gbɔa dzudzɔa wòyia wo me ʋĩ eye wolea gbɔgbɔ ɣeyiɣi didi wu.”\nGakpe ɖe eŋu la, wokpɔ be lãmenugbagbevi siwo wɔa avu kple dɔléle, siwo nɔa dzitodzitoawo me ƒe avuwɔŋusẽ dzi ɖe kpɔtɔ alafa memama 35 wu esiwo le sigaretnolawo tɔ me.\n“Fɔ Bubu” Dzilawo\nNyadzɔdzɔŋlɔlawo ƒe nukpɔsusu si dze le South Africa nyadzɔdzɔgbalẽ Saturday Star me ɖe woƒe dzitsitsi ɖe alesi sɔhɛwo le atikevɔ̃ɖiwo zãm le South Africa ŋu fia eye wogblɔ be:\n“Be mía viwo nanɔ nusia wɔm [woanɔ atikevɔ̃ɖiwo zãm] nye dzilawo kple nutoametɔwo katã ƒe vodada. Gbesiagbe míewɔa dɔ sesĩe be míakpɔ ga, hegblẽa míaƒe ɣeyiɣi kple ŋusẽ ɖe ŋutilãme dzidzedzekpɔkpɔ ŋu. Mía viwo hiãa míaƒe susu, kple míaƒe ŋusẽ. Ðe míezãa míaƒe ɣeyiɣi kpuitɔ be wòaɖe vi na woa? Ele bɔbɔe be miaɖe ga akɔ ɖe wo gbɔ be woagaɖe fu na mí o. Ebɔbɔ wu to si míaɖo wo—be míase nusi le fu ɖem na wo, woƒe mɔkpɔkpɔ, kple woƒe dzimaɖitsitsiwo. Ne míenɔ anyi ɖe kplɔ̃ ŋu le nuɖuɖudzraƒe alo le ɖiɖim ɖe eme le television gbɔ zã sia me la, ɖe míanya nusi wɔm wolea?”\nAlo, míagabia be, ɖe míanya tame si bum wolea?\nWode dzi ƒo na ame geɖe woɖe asi le atike muamewo zazã madzemadzee ŋu\nƉoe Ɖe Amewo Ɖoe Ɖe Amewo Atikezazã Madzemadzee—Egbɔkpɔnu Li!\ng01 7/8 axa 9-11\nAtikewo—Amekawoe Zãa Wo?\nAtike Muamewo—Nukata Amewo Zãa Wo Madzemadzee?\nÐe Mawu Ase Nye Gbedodoɖa?\nSeƒoƒowo Nɔƒe Tɔxɛ Aɖe\nÐe Xexeame Tsiwo Le Vɔvɔma?\nAfikae Tsiawo Katã Yi?\nAgbetsi La Didi\nÐe Wògblẽ be Woafa Konyia?


GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Gujarati Hiligaynon Hindi Hungarian Igbo Indonesian Italian Japanese Kannada Korean Latvian Lithuanian Malagasy Malayalam Norwegian Polish Portuguese Punjabi Rarotongan Romanian Russian Sinhala Slovak Slovenian Spanish Swahili Swedish Thai Turkish Ukrainian Vietnamese\nAme aɖewo sena le wo ɖokui me be dzotɔtɔ ame kuku nye bubumademade ame si ku la ŋu eye wònana be womagate ŋu anɔ ŋku ɖom edzi o. Wogblɔna be ‘trɔ̃subɔlawo gbɔe nuwɔna sia dzɔ tso, eye esia ta ele be ame siwo gblɔna be Mawu subɔlawoe yewonye la naƒo asa nɛ.’ Ame bubuwo xɔe se be naneke megblẽ le dzotɔtɔ ame kukuwo ŋu o, eye be enye mɔ aɖe si ŋu bubu le, si dzi woato adzra ame kuku ɖo. Aleke wò hã nèse le ɖokuiwò me tso nya sia ŋu?\nLE Biblia ƒe ɣeyiɣiwo me la, enye kɔnu be woɖia ame kukuwo. Le kpɔɖeŋu me, Abraham ɖi srɔ̃a, Sara, ɖe agado aɖe me. Wotsɔ Yesu ƒe kukua mlɔ yɔdo aɖe si woɖe ɖe agakpe aɖe me la me. (1 Mose 23:9; Mateo 27:60) Ðe Biblia tɔ asii kã be ameɖiɖi koe nye mɔ si sɔ, si dzi woato adzra ame kukuwo ɖoa? Ðe Biblia ɖee fia be dzotɔtɔ ame kukuwo ɖe fu na Mawu subɔla siwo nɔ anyi le blema?\nÐe Wòfia Be Mawu Mekpɔ Ŋudzedze Ðe Wo Ŋu Oa?\nBiblia me nuŋlɔɖi geɖe xexlẽ zi gbãtɔ ana wòadze na wò abe ame siwo ku evɔ Mawu mekpɔ ŋudzedze ɖe wo ŋu o ye wotɔa dzoe ene. Le kpɔɖeŋu me, Mose ƒe Sea gblɔ be, ne Yehowa ƒe nunɔla aɖe ƒe vinyɔnu zu gbolo la, ele be “woatɔ dzoe” le kpeƒuƒui wòaku vɔ megbe. (3 Mose 20:10; 21:9) Nenema kee esime Axan kple eƒe ƒomea ƒe tomaɖomaɖo wɔe be woɖu Israel viwo dzi le Ai la, Israel dukɔa me tɔwo ƒu kpe wo eye “wotɔ dzo wo.” (Yosua 7:25) Agbalẽnyala aɖewo do susua ɖa be aleae wowɔna na ame siwo ku gbɔɖiameku, eye be dzotɔtɔ nu vɔ̃ wɔlawo ɖenɛ fiana be womedze be woaɖi wo bubutɔe o.\nGakpe ɖe eŋu la, esime Fia Yosiya di be yeaɖe trɔ̃subɔsubɔnuwɔnawo ɖa le Yuda la, egbã nunɔla siwo sa vɔ na Baal la ƒe yɔdowo eye wòtɔ dzo woƒe ƒuwo le woƒe vɔsamlekpuiwo dzi. (2 Kronika 34:4, 5) Ðe kpɔɖeŋu mawo ɖee fia be Mawu mekpɔ ŋudzedze ɖe ame siwo wotɔ dzoe le woƒe ku megbe la ŋu oa? Ao, elabena Biblia ƒe nuŋlɔɖi bubu ɖee fia be menye nenemae o.\nEsime Filistitɔwo ɖu Israel Fia Saul dzi le aʋa me la, wotsɔ aƒe kukua ku gli ŋu gbɔ̃ɖiametɔe le du si nye Bet-San me kpakple via etɔ̃awo ƒe kukuawo siaa. Ke hã, esi Israel vi Yabes-Gileadtɔwo se ale si wowɔ woƒe kukuawo bubumadeameŋutɔe la, woyi ɖaɖe wo le glia ŋu hetɔ dzo wo, esia megbe woɖi woƒe ƒuwo. (1 Samuel 31:2, 8-13) Adze na wò gbã be ŋutinya sia ɖo kpe edzi be ame siwo ŋu Mawu mekpɔ ŋudzedze ɖo o ye wotɔa dzoe. Le nyateƒe me la, Saul hã vɔ̃ɖi; elabena etsi tsitre ɖe David, Yehowa ƒe amesiamina la ŋu, eye Mawu megakpɔa ŋudzedze ɖe eŋu hafi wòku o.\nKe hã, de dzesi ame si hã ku kpe ɖe Saul ŋu gbe ma gbe. Viaŋutsu siwo hã wohe ɖe gli ŋu abe eya ke ene la dometɔ ɖekae nye Yonatan. Menye ame vɔ̃ɖie wònye o. Ke boŋ Yonatan nye David ƒe xɔlɔ̃ vevi aɖe si nɔ eƒe akpa dzi. Israel viwo gblɔ tso Yonatan ŋu be: ‘Mawue wòwɔ dɔ kplii.’ (1 Samuel 14:45) Esi David se nu si Yabes-Gileadtɔwo wɔ la, ekafu wo heda akpe na wo ɖe nu si wowɔ ta hegblɔ be: “Yehowa ayra mi, elabena mieve miaƒe aƒetɔ Saul nu.” Edze ƒãa be, dzotɔtɔ Saul kple Yonatan ƒe kukuawo meɖe fu na David o.—2 Samuel 2:4-6.\nMate Ŋu Axe Mɔ Na Amea Fɔfɔ Ðe Tsitre O\nBiblia fia nu eme kɔ ƒãa be Yehowa Mawu afɔ ame gbogbo aɖewo siwo le alɔ̃ dɔm le ku me fifia ɖe tsitre. (Nyagblɔla 9:5, 10; Yohanes 5:28, 29) Esime Biblia gbalẽ si nye Nyaɖeɖefia nɔ nu ƒom tso ɣeyiɣi si me ame kukuwo agbɔ agbe ŋu le nyagblɔɖi me la, egblɔ be: “Atsiaƒu tsɔ ame kuku siwo le eme la na, eye ku kple Hades tsɔ ame kuku siwo nɔ wo me la na.” (Nyaɖeɖefia 20:13) Woɖaɖi amea, alo tɔ dzoe, eɖatsi atsiaƒu me, alo gbemelãwoe ɖui, alo atɔmikbɔmb ye kakae o, efɔfɔ ɖe tsitre mesesẽ na Mawu Ŋusẽkatãtɔ la kura o.\nBiblia mena mɔfiame aɖeke koŋ ku ɖe ale si wòle be woawɔ ame kukuwoe ŋu o. Yehowa mede se ɖe dzotɔtɔ ame kuku nu o. Ke hã, enye nyateƒe be ele be bubu nanɔ kunuwɔwɔ ŋu.\nGake nu si ate ŋu akpɔ ŋusẽ ɖe ame aɖe ƒe nyametsotso ku ɖe ale si woawɔ eƒe kukuae ŋu dzie nye ale si amewo bua kukɔnuwɔwɔ le woƒe nutoa me. Ame siwo nɔa agbe ɖe Biblia ƒe gɔmeɖosewo nu madi be yewoawɔ naneke wòaɖe fu na yewoƒe aƒelikawo madzemadzee o. Masɔ hã be woakpɔ gome le nuwɔna aɖe si ana wòadze be woxɔ alakpasubɔsubɔhawo ƒe nufiafiawo, abe luʋɔ makumaku ene, dzi se o. Le nyateƒe me la, le nya vevi siawo megbe la, nyametsotso ɖe sia ɖe si ame aɖe awɔ ku ɖe ale woawɔ eya ŋutɔ alo ame bubu aɖe ƒe kukuae la nye amea ŋutɔ alo eƒe ƒomea me tɔwo ƒe nyametsotso.—g09 03-E.\n▪ Mawu subɔla wɔnuteƒe ka ŋue woƒo nu tso le Biblia me be wotɔ dzo eƒe kukua?—1 Samuel 31:2, 12.\n▪ Aleke David wɔ nu ɖe ŋutsu siwo tɔ dzo Saul ƒe kukua ŋui?—2 Samuel 2:4-6.\n▪ Nu kae ɖee fia be dzotɔtɔ ame kuku mawɔe be womafɔ amea ɖe tsitre o?—Nyaɖeɖefia 20:13.\nBiblia mena mɔfiame aɖeke koŋ ku ɖe ale si wòle be woawɔ ame kukuwoe ŋu o\nƉoe Ɖe Amewo Ɖoe Ɖe Amewo Ðe Dzotɔtɔ Ame Kuku Aɖe Fu Na Wòa?\ng 4/09 axa 12-13


GBE BUBU Albanian Amerika Tokunɔgbe Arabic Armenian (West) Bengali Bicol Bislama Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Gujarati Haitian Creole Hiligaynon Hindi Hungarian Icelandic Igbo Iloko Indonesian Italian Japanese Kannada Kiluba Kinyarwanda Kirghiz Korean Latvian Lithuanian Macedonian Malagasy Malayalam Marathi Maya Mizo Mongolian Moore Myanmar Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese Zulu\n“Ele na Aƒetɔ la ƒe subɔla be, wòagawɔ dzre o, ke boŋ wòanye amesi nyoa dɔme na amewo katã, . . . amesi doa dzi le vɔ̃ me.”—TIMOTEO II, 2:24.\n1. Ne míele Kristotɔwo ƒe dɔa wɔm la, nukatae míedoa go amesiwo ƒoa nu kple adã ɣeaɖewoɣi?\nALEKE nèwɔa nui ne amesiwo melɔ̃a wò nya alo bua dɔ si wɔm nèle o he nya ɖe ŋuwò? Esi apostolo Paulo nɔ ŋkeke mamlɛawo ɖɔm la, egblɔe ɖi be amewo anye “busunyagblɔlawo, . . . ameŋuzɔlawo, amesiwo mete ŋu ɖua wo ɖokui dzi o, ame wɔadãwo.” (Timoteo II, 3:1-5, 12) Àdo go ame mawo tɔgbe le wò subɔsubɔdɔa me alo le dɔ bubuwo wɔwɔ me.\n2. Ŋɔŋlɔ kawoe ate ŋu akpe ɖe mía ŋu be míawɔ nu le nunya me ɖe amesiwo ƒoa nu adãtɔe ŋu?\n2 Menye amesiame si daa gbe ɖe ame gbɔe metsɔa ɖeke le nusi nyo me o. Nɔnɔme sesẽwo me toto alo dziɖeleameƒo ate ŋu ana amewo nada gbe ɖe amesiame ko gbɔ. (Nyagblɔla 7:7, NW) Ame geɖe wɔa nu alea le esi amesiwo dome wole alo wɔa dɔ le ƒoa nu adãtɔe ta. Esia nyanya mefia be Kristotɔwo da asi ɖe nuƒoƒo mawo tɔgbe dzi ya o, gake ekpe ɖe mía ŋu míese nusitae amewo ƒoa nu nenema gɔme. Aleke wòle be míawɔ nui ne woda gbe ɖe mía gbɔ? Lododowo 19:11 gblɔ be: “Amesi gbɔa dzi blewu la, nunyalae,” si fia be ame ƒe nugɔmesese nana medoa dziku kaba o. Eye Romatɔwo 12:17, 18 hã xlɔ̃ nu be: “Migaɖo vɔ̃ vɔ̃ teƒe na ame aɖeke o, . . . ne ate ŋu anye, nusi ke atso mia gome la, minɔ anyi kple amewo katã le ŋutifafa me!”\n3. Aleke ŋutifafamenyenye do ƒome kple gbedasi si míeɖea gbeƒãe?\n3 Ne míenye ŋutifafamewo nyateƒe la, adze le nɔnɔme si míeɖena fiana me. Adze le míaƒe nuƒoƒo kple nuwɔna me, eye ɖewohĩ míaƒe mo ƒe dzedzeme kple míaƒe gbe hã aɖee afia. (Lododowo 17:27) Esi Yesu nɔ eƒe apostoloawo dɔm ɖa be woayi aɖaɖe gbeƒã la, exlɔ̃ nu wo be: “Ne mieyi aƒea me la, mido gbe na wo [“midi ŋutifafa na wo,” The New English Bible]. Ne aƒea dze la, miaƒe ŋutifafa lava edzi; ne medze o la, miaƒe ŋutifafa agagbugbɔ ava mia dzi.” (Mateo 10:12, 13) Míaƒe gbedasia nye nyanyui. Biblia yɔe be “ŋutifafa nyanyui la,” “Mawu ƒe amenuveve nyanyui la,” kple “fiaɖuƒeŋutinya nyui sia.” (Efesotɔwo 6:15; Dɔwɔwɔwo 20:24; Mateo 24:14) Menye míaƒe taɖodzinue nye be míaɖe ɖeklemi ame bubu ƒe dzixɔse alo ahe nya ɖe eƒe nukpɔsusuwo ŋu o, ke boŋ be míagblɔ nyanyui nɛ tso Mawu ƒe Nya me.\n4. Nya kae nàte ŋu agblɔ ne wodo ŋgɔ gblɔ na wò be “Nyemedii mase o” hafi nàhayi susu si tae nèva la gblɔ ge?\n4 Esi aƒemenɔla mekpɔ se nya aɖeke o la, ate ŋu agblɔ enumake be, “Nyemedii mase o.” Zi geɖe la, àte ŋu agblɔ be, “Ðe medi be maxlẽ nya kpui sia ko na wò le Biblia me.” Ðewohĩ magbe esese o. Alo àte ŋu agblɔ be: “Medi be magblɔ ɣeyiɣi si me numadzɔmadzɔwɔwɔ aɖeke maganɔ anyi o eye amewo katã asrɔ̃ alesi wòalɔ̃ wo nɔewo la ŋu nya na wò.” Ne meɖe ɖetsɔleme fia o la, àte ŋu agblɔ kpee be: “Gake mekpɔ be nɔnɔmea mede dziwò tututu o.” Ne aƒemenɔlaa mexɔ mí le ŋutifafa me o la, ɖe wòle be míaƒo nya ta be enye amesi ‘medze oa’? Eɖanye aleke kee wòwɔ nui o, ɖo ŋku Biblia ƒe nuxlɔ̃ame si nye be woanye ‘amesi nyoa dɔme na amewo katã, hedoa dzi le vɔ̃ me,’ la dzi.—Timoteo II, 2:24.\nEnye Vlodoamela Gake Ewɔe le Manyamanya Me\n5, 6. Aleke Saul wɔ nu ɖe Yesu yomedzelawo ŋui, eye nukatae wòwɔ nu nenema ɖo?\n5 Le ƒe alafa gbãtɔ me la, ŋutsu aɖe si ŋkɔe nye Saul xɔ ŋkɔ le bubumadeameŋunyawo gbɔgblɔ me, kple le ŋutasẽnuwɔwɔ gɔ̃ hã me. Biblia gblɔ be ‘elé ŋɔdzidodo kple hlɔ̃dodo ƒe gbɔgbɔtsixe ɖe ƒo ɖe Aƒetɔ la ƒe nusrɔ̃lawo ŋuti.’ (Dɔwɔwɔwo 9:1, 2) Eva lɔ̃ ɖe edzi emegbe be yenye “busunyagblɔla kple yometila kpakple vlodola” tsã. (Timoteo I, 1:13) Togbɔ be anɔ eme be eƒe ƒometɔ aɖewo zu Kristotɔwo xoxo hã la, egblɔ le nɔnɔme si nɔ eya ŋutɔ si ɖe Kristo yomedzelawo ŋuti ŋu be: “Esi meku tsu gɔ̃ hã ɖe wo ŋuti la, metia wo yome yia du bubuwo ke hã me.” (Dɔwɔwɔwo 23:16; 26:11; Romatɔwo 16:7, 11) Kpeɖodzi aɖeke meli be nusrɔ̃laawo dze agbagba be yewoahe glãka kple Saul esime wònɔ nu wɔm ɖe wo ŋu nenema o.\n6 Nukatae Saul wɔ nu nenema? Le ƒe aɖewo megbe la, eŋlɔ bena: “Mewɔe le numanyamanya me, le dzimaxɔse me.” (Timoteo I, 1:13) Enye Farisitɔ, xɔ hehe ‘le wo fofowo ƒe se la nu pɛpɛpɛ.’ (Dɔwɔwɔwo 22:3) Togbɔ be edze ƒã be Saul ƒe nufiala Gamaliel nye amesi ƒe nya me mesẽ kpaɖii o hã la, nunɔlagã Kayafa, si ŋu wova nya Saul tɔ ɖo, ya nye zãzɛnyahela. Kayafa nye amesi xɔ ŋgɔ le nugbeɖoɖo si dzi woto wu Yesu Kristo la me. (Mateo 26:3, 4, 63-66; Dɔwɔwɔwo 5:34-39) Le ema megbe la, Kayafa kpɔ egbɔ be woƒo Yesu ƒe apostoloawo, eye wòde se na wo be woadzudzɔ gbeƒãɖeɖe le Yesu ƒe ŋkɔ me. Kayafae nɔ zi me na Sanhedrin la le nyadɔdrɔ̃ si me wotsɔ dziku kplɔ Stefano do goe yi ɖaƒu kpee wòku me. (Dɔwɔwɔwo 5:27, 28, 40; 7:1-60) Saul nɔ eteƒe esime wonɔ kpe ƒum Stefano, eye Kayafa na ŋusẽe be wòayi Damasko aɖatsi Yesu yomedzelawo ƒe dɔa nu ahalé wo vɛ. (Dɔwɔwɔwo 8:1; 9:1, 2) Ŋusẽ sia si wona Saul na wòbui be yeƒe nuwɔna nye ŋuʋaʋã ɖe Mawu nu, gake le nyateƒe me la xɔse vavãtɔ menɔ esi o. (Dɔwɔwɔwo 22:3-5) Esia ta Saul mete ŋu de dzesii be Yesue nye Mesia vavã la o. Gake Saul va nyɔ le eɖokui me emegbe esi Yesu si wofɔ ɖe tsitre ƒo nu nɛ nukutɔe le Damasko-mɔ dzi.—Dɔwɔwɔwo 9:3-6.\n7. Nukae dzɔ ɖe Saul dzi esi Yesu ƒo nu nɛ le Damasko-mɔa dzi?\n7 Le esia megbe kpuie la, wodɔ nusrɔ̃la Anania be wòayi ava ɖi ɖase na Saul. Nenye wòe ɖe àdi be yeayi dɔ sia gbea? Anania vɔ̃, ke hã eyi ɖaƒo nu na Saul le dɔmekɔkɔ me. Yesu ƒe nuƒoƒo nukutɔe na Saul le Damasko-mɔa dzi na Saul ƒe nɔnɔme trɔ. (Dɔwɔwɔwo 9:10-22) Emegbe wova yɔe be apostolo Paulo, eye wòva zu Kristotɔ dutanyanyuigblɔla dovevienu aɖe.\nEfa Tu Gake Dzi Nɔ Eƒo\n8. Aleke Yesu ɖe Fofoa ƒe nɔnɔme ɖe nuvɔ̃wɔlawo ŋu fiae?\n8 Yesu nye Fiaɖuƒegbeƒãɖela dovevienu si fa tu gake ewɔ nu kple amewo dzinɔameƒotɔe. (Mateo 11:29) Eɖe Fofoa si le dziƒo, amesi xlɔ̃ nu ame vɔ̃ɖiwo be woatrɔ tso woƒe mɔ vɔ̃wo dzi, ƒe nɔnɔme fia. (Yesaya 55:6, 7) Le Yesu ƒe nuwɔwɔ ɖe nuvɔ̃wɔlawo ŋu gome la, edea dzesii ne ame siawo trɔ dzime, eye wòdea dzi ƒo na nenem me mawo. (Luka 7:37-50; 19:2-10) Le esi teƒe be Yesu nadrɔ̃ ʋɔnu amewo le gotagome nukpɔkpɔ nu la, esrɔ̃ Fofoa ƒe dɔmekɔkɔ, ɖokuidziɖuɖu, kple dzigbɔgbɔ blewu hekpɔa mɔ be woatrɔ dzi me. (Romatɔwo 2:4) Yehowa ƒe lɔlɔ̃nue nye be ame ƒomeviwo katã natrɔ dzi me eye woakpɔ xɔxɔ.—Timoteo I, 2:3, 4.\n9. Nukae míate ŋu asrɔ̃ tso alesi Yesaya 42:1-4 va eme ɖe Yesu dzii la me?\n9 Esi Nyanyuigbalẽŋlɔla Mateo nɔ nu ƒom tso alesi Yehowa bua Yesu Kristoe ŋu la, eyɔ nyagblɔɖinya siawo bena: “Kpɔ ɖa, nye dɔla, si metia; nye lɔlɔ̃tɔ, amesi dzea nye luʋɔ ŋu la; matsɔ nye gbɔgbɔ la ada ɖe eyama dzi, eye wòaka ʋɔnudɔdrɔ̃ ta na dukɔawo. Mele nya he ge alo ɣli do ge gbeɖe o; eye ame aɖeke mele eƒe gbe se ge le ablɔwo me hã o. Mele aƒla ŋeŋe la ɖe ge le enu o, eye mele ɖovu bibi fiɖifiɖi la tsi ge o, vaseɖe esime wòawu ʋɔnudɔdrɔ̃ nu hena dziɖuɖu o. Eye dukɔwo lakpɔ mɔ na eƒe ŋkɔ.” (Mateo 12:17-21; Yesaya 42:1-4) Le ɖekawɔwɔ me kple nya mawo la, Yesu meƒo eɖokui ɖe glãkahehe me o. Ne nɔnɔmewo te ɖe edzi gɔ̃ hã la, egblɔ nyateƒea wòlé dzi na dzianukwaretɔwo.—Yohanes 7:32, 40, 45, 46.\n10, 11. (a) Togbɔ be Farisitɔwo nye amesiwo ƒoa nu tsia tre ɖe Yesu ŋu vevie la dometɔ aɖewo hã la, nukatae wòɖi ɖase na wo dometɔ aɖewo? (b) Nyaŋuɖoɖo ka tɔgbee Yesu nana tsitretsiɖeŋulawo ɣeaɖewoɣi, ke hã nukae mewɔ o?\n10 Yesu ƒo nu na Farisitɔ geɖe le eƒe subɔsubɔdɔa me. Togbɔ be wo dometɔ aɖewo te kpɔ be yewoalée le eƒe nyagbɔgblɔ me hã la, Yesu meƒo nya ta be susu vɔ̃ le wo katã si o. Simon, si nye Farisitɔ aɖe si ƒe nya me sẽ vie, anya di vevie be yeanya Yesu nyuie wu eye wòkpee be wòava ɖu nu kpli ye. Yesu lɔ̃ yi eye wòɖi ɖase na amesiwo nɔ afima. (Luka 7:36-50) Le ɣebubuɣi la, Nikodemo si nye Farisitɔ xɔŋkɔ aɖe va Yesu gbɔ le adzame le zã. Yesu medo vloe le esi wòlala ʋuu zã do hafi wòva egbɔ ta o. Ke boŋ, eɖi ɖase na Nikodemo tso lɔlɔ̃ si Mawu ɖe fia to Via dɔdɔ ɖa be wòava ʋu ɖeɖekpɔkpɔ ƒe mɔ ɖi na amesiwo aɖe eyama dzixɔxɔse afia ŋu. Yesu ƒo nu tso alesi wɔwɔ ɖe Mawu ƒe ɖoɖo dzi le vevie la hã ŋu nɛ le dɔmekɔkɔ me. (Yohanes 3:1-21) Nikodemo ƒo nu de Yesu dzi esime Farisitɔwo ɖi gbɔ nyatakaka nyui aɖe si woxɔ tso Yesu ŋuti.—Yohanes 7:46-51.\n11 Menye ɖe Yesu menya amesiwo dzena agbagba be yewoatre mɔ̃ nɛ ƒe alakpanuwɔwɔwo o. Ðe menana tsitretsiɖeŋulawo henɛ dea glãkahehe si me viɖe mele o me o. Gake afisi wòsɔ le la, etsɔa nya wɔdɔɖeamedzi ʋɛ aɖewo ɖoa nya ŋui na wo to gɔmeɖose aɖe zazã, kpɔɖeŋunya aɖe gbɔgblɔ, alo ŋɔŋlɔ aɖe yɔyɔ na wo me. (Mateo 12:38-42; 15:1-9; 16:1-4) Ɣebubuɣiwo la, Yesu zia ɖoɖoe ne edze ƒã be viɖe aɖeke mado tso nyaŋuɖoɖo na wo me o.—Marko 15:2-5; Luka 22:67-70.\n12. Esi wodo ɣli ɖe Yesu ta gɔ̃ hã la, aleke wòte ŋu kpe ɖe amewo ŋui?\n12 Ɣeaɖewoɣi la, amesiwo me gbɔgbɔ makɔmakɔwo le doa ɣli ɖe Yesu ta. Ne edzɔ nenema la, eɖua eɖokui dzi eye wòzãa ŋusẽ si Mawu nɛ la tsɔ naa gbɔdzɔe amesiawo tɔgbe. (Marko 1:23-28; 5:2-8, 15) Ne ame aɖewo do dziku heblu ɖe mía ta le míaƒe subɔsubɔdɔa me la, ehiã be míawo hã míaɖu mía ɖokui dzi, eye míadze agbagba akpɔ nɔnɔmea gbɔ le dɔmekɔkɔ kple ŋuɖɔɖɔɖo me.—Kolosetɔwo 4:6.\nLe Ƒomea Me\n13. Nukatae ɣeaɖewoɣi amewo tsia tre ɖe ƒomea me tɔ si dze Biblia sɔsrɔ̃ gɔme kple Yehowa Ðasefowo la ŋu?\n13 Alesi wòhiã be Yesu yomedzelawo naɖu wo ɖokui dzii dzena gaglã wu le ƒomea me zi geɖe. Amesi Biblia ƒe nyateƒea de dzi gbɔ na dina vevie be nyateƒea naʋã dzi na yeƒe ƒomea me tɔwo hã nenema ke. Gake abe alesi Yesu gblɔ ene la, ame ƒe ƒometɔwo ate ŋu atsi tre ɖe eŋu. (Mateo 10:32-37; Yohanes 15:20, 21) Susu vovovowo tae esia dzɔna ɖo. Le kpɔɖeŋu me, togbɔ be Biblia ƒe nufiafia ate ŋu ana míava nye anukwareɖilawo, toɖolawo, kple amesiwo dea bubu ame ŋu hã la, Ŋɔŋlɔawo fia mí hã be le nɔnɔme ɖesiaɖe me la, mía Wɔlae wòle be míaɖo toe wu ame bubu ɖesiaɖe. (Nyagblɔla 12:1, 13; Dɔwɔwɔwo 5:29) Ƒomea me tɔ aɖe ase le eɖokui me be ŋusẽ si le ye si le ƒomea me dzi le ɖeɖem kpɔtɔ le míaƒe nuteƒewɔwɔ me léle ɖe asi na Yehowa ta eye wòado dziku. Ne míele nɔnɔme mawo tɔgbe gbɔ kpɔm la, aleke gbegbee wòle vevie enye si be míasrɔ̃ Yesu ƒe kpɔɖeŋu le ɖokuidziɖuɖu me!—Petro I, 2:21-23; 3:1, 2.\n14-16. Nukae na ame aɖewo siwo tsi tre ɖe woƒe ƒometɔwo ŋu tsã la va trɔ?\n14 Amesiwo le Yehowa subɔm fifia dometɔ geɖe nye amesiwo ŋu wo srɔ̃ alo ƒometɔ aɖe tsitre ɖo kpɔ le tɔtrɔ si Biblia si wote sɔsrɔ̃ na wonɔ wɔwɔm ta. Ðewohĩ wogblɔ nya manyomanyowo ɖe Yehowa Ðasefowo ŋu tsitretsiɖeŋulaawo se, eye anɔ eme be wovɔ̃ be ava kpɔ ŋusẽ gbegblẽ aɖe ɖe ƒomea me tɔwo dzi. Nukae na wova trɔ nɔnɔme emegbe? Zi geɖe la, xɔsetɔa ƒe kpɔɖeŋu nyui ɖoɖo wɔ akpa vevi aɖe. Le esi xɔsetɔa lé Biblia ƒe aɖaŋuɖoɖo dzi wɔwɔ me ɖe asi—wòdea Kristotɔwo ƒe kpekpe kple gbeadzi edziedzi esime wòle ƒomegbanɔamedziwo hã gbɔ kpɔm eye wòléa eɖokui le dzudzu ɖesiaɖe me—ta la, ƒometɔwo ƒe tsitretsiɖeŋu dzi va ɖena kpɔtɔna.—Petro I, 2:12.\n15 Azɔ hã nazãbubu alo dada ate ŋu ana tsitretsiɖeŋula aɖe nagbe numeɖeɖe si tso Biblia me la sese. Aleae wònɔ le ŋutsu aɖe si le United States si be yelɔ̃ yewo dedukɔa vevie la gome. Ɣeaɖeɣi esime srɔ̃anyɔnu yi takpekpe la, ŋutsua fɔ eya ŋutɔ ƒe awuwo katã hedo le aƒea me. Ɣebubuɣi etsɔ tu ɖe asi gado le aƒea me ake eye wògblɔ be yeawu ye ɖokui. Ebu fɔ nyɔnua ƒe mawusubɔsubɔ ɖe susumanɔmenu ɖesiaɖe si eya ŋutɔ wɔ la ta. Gake nyɔnua dze agbagba lé Biblia ƒe aɖaŋuɖoɖo me ɖe asi. Le nyɔnua ƒe Yehowa Ðasefo zuzu ƒe 20 sɔŋ megbe la, ŋutsua hã va zu Ðasefo. Le Albania la, nyɔnu aɖe do dziku le esi vianyɔnu srɔ̃ Biblia kple Yehowa Ðasefowo eye wòxɔ nyɔnyrɔ ta. Nyɔnu sia gblẽ vianyɔnua ƒe Biblia dome enuenu zi 12 sɔŋ. Gbeɖeka eʋu Biblia yeye aɖe si vianyɔnua gblẽ ɖe kplɔ̃ dzi. Nukutɔe la, Mateo 10:36 ye wòke, eye nyɔnua kpɔe dze sii be nusi wogblɔ ɖe afima la ku ɖe ye ŋu. Ke hã esi wòkpɔtɔ tsɔ ɖe le vianyɔnua ƒe dedienɔnɔ me ta la, ezɔ kple via yi tɔdziʋu aɖe si le ɖevia kple Ðasefo bubuwo tsɔ ge ayi takpekpe aɖe wɔƒe le Italy la gbɔ. Esi nyɔnuvia dada kpɔ ƒuƒoƒoa me tɔwo ƒe lɔlɔ̃ɖeɖefia, atuu wɔwɔ, kple nukomoɖoɖo kpakple nukoko dzidzɔtɔe teƒe la, eƒe seselelãme te tɔtrɔ. Eteƒe medidi o, elɔ̃ be woasrɔ̃ Biblia kpli ye. Egbea la, edzea agbagba be yeakpe ɖe ame bubu siwo tsia tre ɖe nyaa ŋu le gɔmedzedzea me la ŋu.\n16 Le nudzɔdzɔ bubu me la, srɔ̃ŋutsu aɖe si lé hɛ ɖe asi ti nyɔnua yome nɔ nya vɔ̃wo gblɔm le eŋu ɖado ɖe Fiaɖuƒe Akpataa gbɔ. Nyɔnua gblɔ tufafatɔe be: “Ge ɖe Fiaɖuƒe Akpataa me, ne wò ŋutɔ nàkpɔ nusi yia edzi.” Ŋutsua ge ɖe eme, eye le ɣeyiɣi aɖe megbe eva zu Kristotɔ hamemegã.\n17. Ne nɔnɔmeawo va sẽ le Kristotɔ ƒe aƒeme la, Ŋɔŋlɔawo ƒe aɖaŋuɖoɖo kae ate ŋu akpe ɖe ame ŋu?\n17 Ne wò aƒemetɔwo katã nye Kristotɔwo gɔ̃ hã la, ete ŋu dzɔna ɣeɖewoɣi be nɔnɔme madeamedziwo nana be ƒomea me tɔ aɖewo daa gbe ɖe wo nɔewo gbɔ le blibomademade ta. Enyo be míade dzesii be woxlɔ̃ nu Kristotɔ siwo nɔ blema Efeso be: “Mina woaɖe veve heliheli kple dɔmedzoe kple dziku kple ɣlidodo kple busubɔbɔ katã kpakple nu tovo wɔwɔ katã hã ɖa le mia dome.” (Efesotɔwo 4:31) Edze ƒã be nɔnɔme siwo ƒo xlã Kristotɔwo le Efeso, woa ŋutɔwo ƒe blibomademade kple le go aɖewo me la, alesi wonɔ agbee tsã la katã kpɔ ŋusẽ ɖe wo dzi. Nukae akpe ɖe wo ŋu be woawɔ tɔtrɔ? Ehiã be ‘woawɔ wo yeye le woƒe tamesusu ƒe gbɔgbɔ la me.’ (Efesotɔwo 4:23) Esi wole Mawu ƒe Nya la srɔ̃m hedea ŋugble le alesi wòle be wòakpɔ ŋusẽ ɖe woƒe agbenɔnɔ dzii ŋu, dea ha kple Kristotɔ haxɔsetɔwo, eye wodoa gbe ɖa vevie la, Mawu ƒe gbɔgbɔ ƒe kutsetsea adze le woƒe agbenɔnɔ me nyuie wu. Woasrɔ̃ alesi ‘woakɔ dɔme ɖe wo nɔewo ŋu, woƒe dɔme natrɔ ɖe wo nɔewo ŋu, kple alesi woatsɔ ake wo nɔewo, abe alesi Mawu tsɔ ke wo le Kristo me la ene.’ (Efesotɔwo 4:32) Eɖanye nuka kee amewo awɔ o, ehiã be míaɖu mía ɖokui dzi, akɔ dɔme, akpɔ nublanui, atsɔ ake. Le nyateƒe me la, mele be ‘miaɖo vɔ̃ vɔ̃ teƒe na ame aɖeke o.’ (Romatɔwo 12:17, 18) Lɔlɔ̃ vavã ɖeɖe fia le Mawu sɔsrɔ̃ mee nye nu nyuitɔ si wòle be míawɔ.—Yohanes I, 4:8.\nAɖaŋuɖoɖo na Kristotɔwo Katã\n18. Nukatae Timoteo II, 2:24 me ɖaŋuɖoɖoa sɔ na hamemegã le blema Efeso, eye aleke wòaɖe vi na Kristotɔwo katãe?\n18 Aɖaŋu si woɖo be ‘woado dzi le vɔ̃ me’ yi na Kristotɔwo katã. (Timoteo II, 2:24) Gake Timoteo ye woɖo aɖaŋu sia na gbã, eye ehiã nɛ esime wòsubɔ le Efeso abe hamemegã ene. Ame aɖewo nɔ anyi le hamea me ɣemaɣi siwo tsɔa nusesẽ gblɔa woƒe nukpɔsusuwo eye wonɔ nudada fiam. Le esi womese taɖodzinu si nɔ Mose ƒe Sea ŋu me bliboe o ta la, womete ŋu kpɔ vevienyenye si le xɔse, lɔlɔ̃, kple dzitsinyanyui ŋu la dze sii o. Dada na dzre ɖo wo dome le glãkahehe ta, eye wodoa kpo susu vevi si le Kristo ƒe nufiafia me gɔmesese eye womenya mawusosroɖa ƒe vevienyenye o. Be Timoteo nakpɔ nɔnɔme sia gbɔ la, ele nɛ be wòalé Ŋɔŋlɔawo me nyateƒea me ɖe asi sesĩe, ke hã wòawɔ nu ɖe nɔviawo ŋu le tufafa me. Abe hamemegã siwo li egbea ene la, Timoteo nya be alẽha la menye ye ŋutɔ tɔ o eye ele be yeawɔ nu ɖe amewo ŋu le mɔ si ana lɔlɔ̃ kple ɖekawɔwɔ nanɔ Kristotɔwo dome la nu.—Efesotɔwo 4:1-3; Timoteo I, 1:3-11; 5:1, 2; 6:3-5.\n19. Nukatae wòle vevie na mí katã be ‘míadi ɖokuibɔbɔ yome mɔ’?\n19 Mawu xlɔ̃ nu eƒe amewo be ‘woadi ɖokuibɔbɔ yome mɔ.’ (Zefanya 2:3) Hebrigbe me nya si wozã na “ɖokuibɔbɔ” alo tufafa la fia nɔnɔme si naa ame doa dzi le vɔ̃ me dzigbɔɖitɔe, dzikumadomadoe kple wɔɖenui mawɔmawɔe ŋu. Mina míaɖe kuku na Yehowa vevie be wòakpe ɖe mía ŋu be míaɖu mía ɖokui dzi ado dzi eye bene míate ŋu anye eyama teƒenɔlawo le mɔ si sɔ nu, le nɔnɔme sesẽwo gɔ̃ hã me.\n• Ne wogblɔ nya ɖe ŋuwò vlodoametɔe la, ŋɔŋlɔ kawoe ate ŋu akpe ɖe ŋuwò?\n• Nukatae Saul wɔ nu vlodoametɔe?\n• Aleke Yesu ƒe kpɔɖeŋu kpena ɖe mía ŋui be míawɔ nusi sɔ ɖe ameƒomeviwo katã ŋu?\n• Viɖe kawoe ate ŋu ado tso eme ne míeƒo nu na míaƒe aƒemetɔwo tufafatɔe?\nTogbɔ be ŋkɔ nyui menɔ Saul ŋu o hã la, Anania wɔ nu ɖe eŋu le dɔmekɔkɔ me\nKristotɔ ƒe fɔléle ɖe eƒe agbanɔamedziwo tsɔtsɔ ŋu nuteƒewɔwɔtɔe ate ŋu ana ƒometɔwo ƒe tsitretsiɖeŋu dzi naɖe akpɔtɔ\nKristotɔwo dea lɔlɔ̃ kple ɖekawɔwɔ ƒe dzi ƒo\nƉoe Ɖe Amewo Ɖoe Ɖe Amewo ‘Do Dzi Le Vɔ̃ Me’\nw05 5/15 axa 25-30